
Shiru na yi ina kallon wani  gefe tamkar ba dani take magana ba, ganin bani da niyyar amsa mata yasa ta koma mazauninta ta zauna sosai ta yi  tagumi. Babu abinda take tunani illah miliyoyin da aka alqawarta mata, amma qiri-qiri ina neman yi mata buqulu.
“Ya zama dole  in 6ullo mata ta bayan gida, wallahi bata isa ta jamin asarar wadannan makudan kudaden ba.” Abinda ta fada kenan a zuciyarta, sannan  ta fara qoqarin  sakin fuskarta don kar inyi tunanin tana niyyar cutar dani.

“Hajiya zan koma, tunda naga  an gama bikin birth day din, Allah ya qaro miki shekaru masu albarka" Ina gama fadin haka na mika mata kyautar da na riko mata, wanda na nad'e shi a cikin leda, ban saurari godiyar da take shirin min ba na nufi hanyar ficewa daga gurin taron, karar tsinin takalminta da yake bada qara qas qas akan tiles din daya malale qasan gurin taron, ya tabbatar min da tana biye dani a baya.
 Ban waiga ba saida na isa jikin mota ta, abinda ya bani mamaki shine, ganin wasu mata har su shida bayan Hajiya Danasha sun iso gurin motar tawa.
“Baby har zaki wuce?” 
wata Hajiya wacce taji kayan kudi hannu da qafa ta jefo min  wannan tambayar, sai da na kalleta sama da qasa sannan nace 
    “Eh” ciki ciki yanda bana tunanin taji amsar dana bata.
“Kunsan wannan  zuwan da ta yi ma tsananin sa’a naci, don haka karku damu, da sannu zumunci zai dore a tsakaninmu insha Allah"
 Hajiya Danasha ce ta musu wannan qarin bayanin tana kallon cikin idona, ban kalleta ba na bude motata na fada ciki ina qoqarin tayar da motar.
Da sauri Hajiyar ta bude qofar mai zaman banza ta sakamin wata babbar jaka  tana fadin 
     "Aysha ki gaida gida, nagode qwarai.”

 Dan murmushi kawai nayi, sannan nace
      “Nima haka” 
Ina gama fadin haka naja motata na bar gurin a zuciyata ina tir da hali irinna Hajiya Danasha da qawayenta, tun a hanya na tsaya nayar da jakar da Hajiyar ta bani ba tareda na duba ko me da me aka zuba a ciki ba.
Na isa gida qarfe goma sha daya da kwata na dare, shigata cikin falon naga duk sun saki ajiyar zuciya, sannan sun sauke tagumin da sukayi, dariya na tuntsire da ita daga bisani na ce, 
   “Waye ya mutu a gidan namu?” 

Murmushin yaqe Baba Jummala ta yi sannan ta ce, 
   “Alhamdulillah tunda kin dawo gida lafiya, da fatan babu abinda ya sameki ?” saida na isa kusa da ita na dafa kafafunta cikin murmushi na ce, 
     “Babu abinda ya sameni Baba, kuma duk cikinsu babu wacce ta yi qoqarin cutar da ni, na je lafiya na dawo lafiya da taimakon addu’ar da kukemin ako da yaushe, so dukanku ku kwantar da hankalinku.”
 Da haka na samu suka saki ransu muka ci gaba da wata  hirar daban.
“Danasha wai ya kukai da ita?”
“Hmmm! Kedai bari fulani, wallahi yarinyar nan tana da taurin kai fiye da yanda ki ke zato.”

“Amma kin kwadaita mata irin miliyoyin kudin da zata samu?”

“Qwarai kuwa, matsalar shine ita kanta yarinyar ba talaka ba ce, idan kikaga irin motocin da take hawa da yanda take kashe daloli zaki tabbatar da haka.”

“Amma dai tana neman yimin buqulu, nifa  har na gama tsara yanda zan tafi da ita gidana na Abuja taimin week’end, wallahi na kwadaitu da ita fiye da yanda kike tsammani"

“Ki bari kawai Kumatu, wallahi tun ranar dana fara haduwa da ita a Mr. BiGS na kamu da tsananin sha’awarta, har mafarkinta nake yi idan ina barci, amma duk yanda naso janyo hankalinta taqi yarda dani, kuma abinda zai  baku mamaki  shine a rayuwarta ta tsani DA NAMIJI, shiyasa da farko nai tunanin bazan sha wahalar shawo kanta ba, amma a kwanakin baya dana matsa mata saida taimin wankin babban bargo na rashin mutunci"

“Karki damu Danasha, ai ba ita ce yarinya ta farko mai tsananin taurin kai da muka fara haduwa da ita ba, kuma ba za ta zamo ta qarshe ba, kawai  mika sunanta zamuyi da lambar motarta ai mana maganinta.”

“Qwarai kuwa Hajiya Talatu, ni kaina shawarar dana yanke kenan da dazu da nai mata magana amma ta yi iskar kare dani.”

“Wai anya kuwa  yarinyar nan mutum ce?”

“Me kike nufi Mariya, wannan ai ni ki ke nema  ki ciwa mutunci ni dana kawo ta cikinmu.”

“Ba haka bane Danasha, kin san kafin ki  fara ba kowa labarinta a wannan  qungiya ni kika fara bawa labarinta saboda kusancinmu, kuma ni na fara miki alqawarin miliyan biyu a kanta kafin ki samu masu yi  miki qari a kan haka,  tunda ki ka ji na fadi haka ina da dalili"

“Mene dalilin naki Mariya, kada fa ki kushe min Baby a kan dalilin da bai taka kara ya karya ba"
“Hmmm! Fulani kenan! dazu  idan baku manta ba ina zaune a kusa da ita ne a high table, tsananin zumudi da sha’awarta yasa na kasa haquri na qara matsawa kusa da ita nace ya dai Baby ina fatan baki  takura ba, tare da dora hannuna a kan cinyarta, wallahi shoking ne ya jani hannuna ya na sauka a kan cinyarta, ba shiri na sauke hannuna  ina makyarkyata tareda hada zufa duk da sanyin  A.C da ya wadaci gurin nan! Dana qara kallon fuskarta kuma sai naga fuskar wani mummunan gardi ya na min kashedi da dan yatsa, ba shiri na tashi daga gurin na koma cikin jama’a ina maida numfashi, ban sake marmarin kallon inda take ba har ta fice daga dakin taron nan"
Dariyar da suka tuntsire da yasa ya kashe dan karamin Radion da ya yi recoding din  maganganun nasu ya na tunani a zuciyarshi. Tun da qarfe takwas na safe kwamishinan ‘yan sanda ya ba D.P.O umarnin a tura ‘yan sanda suba matan da zasuyi taro a SHEHU USMAN KATSINA HOUSE tsaro, ya yi matuqar mamaki da ya samu labarin umarni ne daga sama, kuma shi ne Inspector da a ka daurawa alhakin kula da gurin.

 Samun labarin da ya yi na cewa wata ce zata gudanar da bikin birth day yaju zuciyar shi bai yarda da manyan matan ba. Don  haka ba tareda sanin kowa a cikin jami’ansu ba ya maqala ‘yar qaramar abin daukar magana  a cikin gurin taron, hankalin shi bai qara tashi ba saida yaga Aysha a gurin, a kan idanunshi duk motocin da suka halarci gurin manyan mata ne, ita kadaice yarinya qarama daya gani kuma abin mamaki uwar gayyar da kanta ta tare ta lokacin da ta isa gurin, a kan idanunshi ta fito domin tafiya, kuma yaga yawan matan da  suka rako ta, don haka bai dauki abin recording din nashi ba saida duk matan suka watse lokacin qarfe sha biyu da minti arba’in da biyar, wannan tattaunawar kuma sunyi ne bayan tafiyar Aysha.

“Innalillahi wa inna ilahi raji’un! Abinda ya ringa maimaitawa kenan ya na safa da marwa a tsakar dakin barcinshi. 
“Wacece Aysha???”
Wannan shine tambayar da yake ta amsa kuwwa  a qwaqwalwarshi, nan take ya dauko wayarshi ya bud'o  hotunan daya dauke ta dazu ba tareda saninta ba, ta yi  kyau matuqa fuskarta dauke da murmushin daya lura bai cika vacewa daga fuskarta ba. 
Yanda ya kusanto da hoton kafin ya dauke ta yasa tamkar ya kirata ta amsa.
“Me suke niyyar yi mata don su samu biyan buqatarsu na maida ita ‘yar qungiyarsu na ma’abota neman jinsi?”
Nan take ya fara addu’ar Allah ya tsare mishi ita a zuciyar shi, a wannan dare idan ya ce yayi barci to tabbas ya yi qarya domin bayan ya gama tunani alwala ya dauro ya fara jera nafilfili ya na roqar mata kariyar Ubangiji a duk inda take.
“Ya zama dole insan matakin da zan dauka tun kafin wankin hula ya kaini dare” Ya fada a zuciyar shi lokacin da yake hanyar dawo wa daga masallaci sallar asubahi.
***
Yau kwana goma kenan cif daya samu labarin wasu ‘yan bindiga mata sun sace Fatima  daga gidan yari, hankalinshi yayi  mummunan tashi, domin ya na ganin bai cika alqawarin daya daukarwa gawar danshi Nasir ba, babban burin mahaifin Nasir Fatima ta fuskanci hukunci a kan zaluncin data aikata, dauwamarta a gidan yari a matsayin hukuncin daurin rai da rai shine daukar fansar rayuwar danshi Nasir.
 Don haka ne yasa a kullum sai ya ziyarci ofishin yan sanda don jin  ko an samu wani qarin bayani a kan Fatima da wadanda suka sace ta, amma har yau babu labari, daga qarshe ma sai yan sanda suka fara yi mishi hanya hanya da cewa ya saurara da zuwa ofishin na su idan suka samu wani qarin bayani daga ‘yan sandan ciki zasu  sanar dashi har gida tunda sunada adreshinshi.

Yayi kukan baqin ciki sosai, ko a mutuwar Nasir baiyi irin wannan kuka ba, ita kuwa mahaifiyar Nasir bata zafafa a kan al`amarin ba, illah cewar data yi ta bar komai a gurin Ubangiji.

Ya samu malamai suna mishi addu’a a kan Allah ya bayyana ta don tabbatar da hukuncin alqali a kanta, shima a ko wace sallah tashi baya gajiyawa gurin roqon Allah ya tona asirin inda Fatima ta shiga da asirin wadanda suka sace ta.

Yana cikin tashin hankali matuqa, domin a cikin kwanaki biyun nan sam ba ya samun wadataccen barci, mafarki yake da margayi a cikin wani  mummunan yanayi. Nasir din yayi  baqi ya fita daga hayyacinshi, wuta ce take  cin farin likafanin jikinshi fatarshi ta yi baqin qirin. Yana ihu da kuka yake fadin
“Daddy ka jefani a cikin uquba da bala’I…. ka nemi Fatima ka roqa min yafiyar ta ko zan samu sassaucin azabar da na ke ciki…”
Maganganun da d'an nashi yake fada mishi kenan a duk mafarkin da zaiyi dashi.
Hankalinshi a tashe ya ziyarci limamin masallacin unguwar su yana sanar dashi halin da yake ciki.
Kwanaki uku liman din ya buqaci ya bashi domin  yin istahara kamar yanda Manzon Allah S.A.W ya koyar damu.

Bayan cikan kwanaki uku ya koma gurinshi, zaune a gaban malamin yana saurarar bayanin da yake mishi.
“Dan ka yana cikin wani irin mugun yanayi kamar yadda Allah ya fahimtar dani, haka shi ya tabbatar min da waccan yarinya da kake fadin ita ce silar mutuwar danka sam bata da haqqi a kanshi,  kuma shi yaron na ka bai kasance mai aikata ayyukan alkhari  ba a duniya, don haka duk inda wannan yarinya ta shiga zaifi kyau ka  nemo ta  domin roqarma danka yafiya a gareta ko zai samu  sassauci a halin da yake ciki,  kuma ka ji6anci ba da sadaqa a na roqar mishi yafiya a gurin Ubangiji, kuma ka dage da addu’ar Allah ya yafe mishi da kai da duk wani wanda ya zalunci wannan yarinya"

Da wannan bayanin ya bar gurin Malam jikinshi a sanyaye, bai 6oye wa mahaifiyar Nasir komai ba a kan   abinda Malamin ya sanar dashi, kuma baiyi sanya ba gurin aikata shawarar da Malam ya bashi. 
A kullum mahaifiyar Nasir ta na dafa abinci mai yawa a kai makarantu na almajirai a na rabawa sadaqa a na addu’ar Allah ya gafartawa Nasir, ya bayyana Fatima.

***
Ya na  zaune a tanqameman Office dinshi yana shan A.C masinja yake sanar dashi yana da baquwa, yayi matuqar mamaki jin cewa  mace ce baquwar tashi, a saninshi bashi da  ajenda da wata mace a ranar yau sai dai da yake shi din mai jama’a ne sai ya  kauda mamakin da yake, yayi Umarnin a shigo da ita.

Numfashinsa ne ya kusa dauke wa don ganin kyakykyawar budurwar da ta kasance baquwar tashi.
Ina shiga Office din na maida qofar  na rufe tare da sanya key ta ciki na kulle na zare makullin na saka a aljihun wando na.
Da rausaya na karasa kujerar gaban teburinshi na zauna, sannan na dora kafa daya kan daya ina kallon yanda a ka qawata ciki da waje na Ofis din amma da dukiyar haram. 
Tunda a ka sanar dashi zuwana yake mamaki, da ganin shigowa ta irin  kyan da nake dauke dashi da shigar da nayi na riga da wando sun fitar da ainihin surar jikina duk mamaki suke bashi, ganin na rufe qofar tare da zare dan key din shine abu mafi mamaki a tare da ni.
Ban ce komai ba tsawon minti biyu illah wurga lumsassun idanu na da nake yi daga wannan kusurwa zuwa wancan kusurwa.
“Yan mata lafiya dai ko?”
Ya katse shirun daya ratsa tsakaninmu don ganin bani da niyyar magana. Tsawon daqiqa talatin  ina jan fasali  kamar bazan tanka ba, daga bisani na watsa  idanuwa na a kanshi tare da fadin.
“Alhaji Musa koh?”
Sai da ya sauke ajiyar zuciya jin tattausar muryata sannan yace, 
“Qwarai kuwa ni ne, me yake tafe dake?”
Numfashinshi ne ya tsaya cak na wasu ‘yan daqiqu ganin bakin bindigar da nayi arresting dinshi da ita, nan take ya daga hannuwa sama, duk jikinshi ba inda ba ya kyarma, tsananin tsorata ya hanashi furta komai.

    “Ka san me ya kawo ni gurinka a daidai  wannan lokacin?” 
Na tambaye shi har a wannan lokaci ban janye bindigar daga kanshi ba.

“A’a… Don Allah karki kashe ni, duk abinda ki ke so zan baki.” 
Ya fada bakinshi na rawa da alamun miqa wuya.

“Good! gara da kai tunanin zan iya fasa qwaqwalwar ka idan kai qoqarin yi min gardama, na san kana da labarin ‘yan bindiga mata da suka shiga gidan yari suka sace Fatima, kuma nasan kaga yanda muka yi da masu gadin duk da dai bamu kashe ko maigadi daya ba. 
Ba wani abu ya kawo ni gurinka ba illah buqatar dukiyar gadon Fatima da yake gurinka, nasan komai a kan dukiyar ta da yake hannun ka wanda dan  uwanka ya mutu ya bar mata, ka dad'e kana shanawa da dukiyar da ba taka ba, don haka lokaci yayi da zaka miqa komai ga mamallakinta kaima ka huta. 

Sati daya na baka ka gama tattara komai zan  dawo in amsa, kuskure daya da za kai shine ka yi qoqarin yi min taurin kai ko kuma ka shigo da hukuma cikin al’amarin, idan kai haka zamu kar6ii dukiyar ta qarfi sannan in huda ko wane sashe na jikinka da alburushi,  idan kunne ya ji…”
Ina gama fadin haka na maida bindigar aljihun wando na sannan na bud'e qofar na fice ba tare da na qara kallonshi ba.

Tsawon minti talatin baisan ina  kanshi yake ba, har a wannan lokacin  hannunshi yana d'age a sama ya kasa saukewa, don gani yake a ko wane lokaci ya sauke zaiji saukar bindiga a qwaqwalwarsa.
“Ranka ya dad'e lafiya kuwa?”
Masinjanshi ya maimaita tambayar a karo na biyu tare da qwanqwasa teburin gaban Alhajin da qarfi, firgigit ya yi tamkar wanda ya tashi daga barci, bai ce da masinjan komai ba ya dauki makullin motarshi da wayarshi ya nufi gida, hularshi ma a nan ya barta saboda tashin hankali.
“To fa! Kome yake damun Oga? Da alamun wannan baquwar ta zo wa da Oga mummunan saqo. Allah ya kyauta….”
Abinda masinjan ya fad'a a zuciyarshi kenan ya janyo qofar ofis din tare da sanya kulle kofar ta waje.

“Ina fatan bai yi yunqurin bada matsala ba?” 
Nafisa ta tambayeni lokacin da muke tsakiyar gow slow bayan dawowarmu daga Office din Alhaji Musa kawun Fatima.
“Ba a yanzu ne zan san haka ba sai kwanakin da na bashi sun cika ba tare da ya aiwatar da abinda na umarceshi ba” 
Na amsa mata kai tsaye, idanuna yana kan titi.

“Bana tunanin zai bada wata matsala, domin shi kanshi ya san ba dukiyarshi ba ne, kuma idan ya miqa dukiyar ga mai ita ai an sauke mishi nauyi ne.” 
Nafisa ta fadi haka tana qoqarin sakawa motar da take gefenmu signal domin ta daga mana qafa mu shiga gabanta.

“A ganin ki kenan ko? Idan ya na tunanin haka meyasa tun da can bai miqa dukiyar ga Fatima ba?”

“Kuma fa hakane.” 
Ta fadi haka tana gyada kai cikin  gamsuwa.

“Mutane akwai su da son  kudi, don haka basu da damu da ko wace hanya zasu bi don samun kudin ba, su dai  kawai suyi mugun kudi, a kirasu masu kudi….”
Karaf idanu na a cikin  nashi, ashe shine mai motar gefenmu, dauke  kai nayi ba tare da na sake kallon inda yake ba, amma a jikina ina jin har a lokacin  da ya daga mana qafa muka shiga gabanshi ni yake kallo.
    “Dan sandan nan ne.” 
Na fada a zuciyata, ina tunanin haduwarmu  dashi kwanaki uku da  suka wuce a bikin birth day din Hajiya Danasha.
***
Tsananin damuwa da tashin hankalin  da yake ciki shiya hana shi ganin rama da bak'in da babban aminin shi Alhaji Muhammd ya yi.
Sama sama suka gaisa ya fara kora masa bayanin  yanda sukai da yarinyar da ta ziyarci Office dinshi dazu da rana.
Bai katse shi ba sai da ya lura ya gama fadin abinda ya kawo shi sannan ya saukar da ajiyar zuciya ya fara da cewa.
“Nifa Alhaji banga wani abin tashin hankali a wannan maganar ba, lokaci yayi da ya kamata ka tsakarke dukiyarka, idan har zan ba ka shawara ka ji ya kamata ka tattara duk dukiyar da kasan ta Fatima ce ka damqa mata, sannan ka qara da roqonta gafara.
Ni yanzu da ka ganni na gane kuskure na, a kullum addu’a na ke Allah ya hada ni da Fatima in roqi gafara a gareta, domin Allah ya bayyana min duk wani abu da yake 6oye wanda ban sa ni ba, shi yasa nake bin duk wanda na san na cuta ina mayar masa da haqqinshi tare da roqon gafara….”

Baki bude yake kallon shi tunda ya ji ya fara wadannan maganganun masu kama da soki burutsu.
“Alhaji kasan me ka ke fada kuwa? In ba Fatima dukiyarta fa ya na nufin rasa biyu daga cikin uku na dukiyata.”
“Qwarai nasan da haka, domin miqa mata dukiyar tata shine samun kwanciyar hankali a gareka a nan duniya da ranar gobe qiyama.”

“Gaskiya bazan iya ba, yanda na saba da juya naira bazai yuwu lokaci daya in koma mai rufin asiri ba.”
Ya fada cike da tsananin damuwa yana jujjuya kai.

“To me ka ke tunanin za ka yi? yaran nan tunda suka fasa gidan prison su ka fitar da Fatima ba qaramin shiri suke da shi ba.”

“Duk shirinsu ai hukuma tasha gabansu, don haka zanje in samu hukuma tun kafin kwanakin da suka d'iba min ya cika.”

“Ka manta kashaidin da tayi maka kenan?” 
Alhaji Muhammad Abban Nasir ya fada yana mamakin tsaninin san zuciya da taurin kai irin na aminin nashi.

“Sam ban manta ba, amma ba zan iya miqa musu duk dukiyar nan ba, dole in dauki mataki don kare kaina.”

“Wallahi ba zaka ta6a samun nasara ba,  tunda ba a kan gaskiya ka ke ba.”
Alhaji Muhammad ya fad'a ranshi a 6ace.

“Fatan da kake min kenan?”
Alhaji Musa ya tambaya yana kallon  aminin nashi a fusace.
    "Ba mugun fata na ke maka ba, illah gaskiya da nake fada maka kuma wannan shi ne aminci na gaskiya.”

Alhaji Muhammad ya fada cikin sigar rarrashi da kwantar da hankali.

“Ka riqe gaskiyar ta ka, ina tabbatar maka ni zan yi Nasara a wannan karon battar tamu, kana zaune zaka samu labarin an damqe ‘yan bindigan da suka fasa gidan yarin mata, tare da mai laifin da suka sace”

“Idan kuwa hakan ya faru ni da kaina zan sake shigar da qara in wanke Fatima daga zargin da a ke mata tare da tabbatar wa kotu cewa d'ana ne yai qoqarin keta ma ta haddi ita kuma ta kare kanta”

Tsaki mai qarfi Alh Musa yaja sannan ya mike a fusace ya nufi hanyar ficewa daga falon baqin na Alhaji Muhammad ba tare da ya qara tankawa ba.
“Allah yaba mai gaskiya sa’a” 
Kalmar qarshe da Alhaji Muhammad din ya rakashi da ita kenan.!

****          ****
Zaman da sukai a kan Capet kusa da kusa su na fuskantar juna shi zai tabbatar akwai shaquwa da qauna mai tsanani tsakanin shi da dattijon. 
A hankali kuma cikin nutsuwa ya gama warware masa duk abinda yake tafe da shi, sa’an nan ya qara da nuna masa hoton ta wanda ya mamaye gaba daya fuskar wayarshi.

Tsawon minti biyu yana kallon hoton.
      "Lallai ta na da tsananin kyau, kuma ta cancanci ta ja hankalin Modibbo" ( ya kirashi da sunan da shi kad'ai yake fad'a masa a duk  Familyn su) 
Murmushi Abdul ya yi, sannan ya gyara  zama yana sosa kai ya ce, 
      “Ba  haka ba ne Ardo, wani ne abu yake fisgar hankali na a duk lokacin da na  dubi qwayar idanunta, hakan shi yasa na dangano ga kakana duk da muna tsaka da aiki”

“Bani da sani sai abinda Allah ya sanar dani Modibbo, ka koma gurin ai kinka, kuma ka kwantar da hankalinka, zan yi istahara na kwana bakwai kamar yanda Manzon Allah (S.A.W) ya koyar damu, duk abinda a ke ciki zan tuntu6e ka ta waya, kai ma sai ka ci gaba da addu’a.”

“Addu’a a kullum cikinta  na ke Ardo, kuma kada ka manta…”
Yayi shiru ya na sosa qeya tare da sunkuyar da kanshi qasa cikin kunya, ya kasa karasa maganar da yai niyyar fad'a.
Sai da tsohon ya yi dariya sannan ya  bugi kafadar Abdul din ya ce, 
     “Oh! yau a karo na farko Modibbo ya na jin kunyata a kan  wannan kyakyakyawar yarinyar, kada in manta da me?”
A kunya ce ya bud'e baki yace
    “Da hajiyoyin da suka yi alqawarin bin duk hanyar da za ta kaisu ga ci domin gur6ata ma ta rayuwa…”

“Karka damu! ba za su iya cutar da ita ba da izinin  Ubangiji,  ka kwantar da hankalinka, duk yanda a ke ciki nan da kwana bakwai  insha Allah zan tuntu6e ka.”
Da haka ya baro garinsu Yola cikin nutsuwa da kwanciyar hankali, a zuciyarshi yake jin qwarin gwiwar da bai ta6a ji ba a kan al’amarin Aysha.
“Yarinyar da duk wannan aikin da ka ke bata san kana yi  ba.”
Inji wani 6angare na zuciyarshi. 
    “Da sannu zata sani Insha Allahu.”
Ya fada a fili don qarawa kanshi qwarin gwiwa tare da watsi da maganar da sashin zuciyarshi ta fara yi masa a kan Aysha. Wayar shi ya ciro daga aljihun rigar shi ya qurawa fuskarta idanu a zuciyarshi yana jinjina tsantsar kyau da kwarjini wanda Ubangiji ya halliceta da su.
***
“Gidajen sayar da man fetur guda uku, gidajen haya guda uku, daya a Abuja, daya a Kaduna, daya a Kano, har da tsabar kudi Naira miliyan  arba'in. Sai  gidajen gona guda biyu a cikin garin Kaduna. 
Wadannan  sune dukiyar Fatima da yake hannun Alhaji Musa, kada ku bari sai an kwana bakwai, ku koma gobe idan Allah ya kaimu da misalin qarfe biyu na rana. Duk  wasu takardu da zasu tabbatar  da mallakar dukiyar ga Fatima suna ajiye a Office dinshi, ya tura duk  kudaden zuwaga account dinki Aysha. 
Allah ya ba da sa'a, ni da 'yar uwata muna muku fatan alkhairi."
Saqon dana samu a wayata kenan daga 7777 don haka washe gari da qarfe biyu na rana a Office din Alhaji Musa ta yi mana.

Ganinmu a daidai wannan lokacin ba qaramin fadar masa da gaba yayi ba, a niyyar shi sai gobe  idan an kwana biyar saura kwanaki biyu kenan  a wa'adin da na dibar masa zai sanar da hukuma. 
Duk da bayyi tunanin zanzo a daidai wannan lokacin ba yayi wa Masinjan shi kashaidi da jan kunne mai tsauri ba a kan ko mai kama da ni ya gani karya bari ta shigo  Office dinshi. 
Ba zato ba tsammani  sai ya ga mun turo qofa mun shigo mu uku ba tare da mun turo masinjan shi neman izini kamar yanda yake a qa’ida ba.

Yau kam ba ni ce nai arresting dinshi da bindiga ba Safiyya  da Rahma ne suka dora masa bindiga a saitin qwaqwalwar shi suna jiran umarnin sakin kunamar bindiga daga gare ni.
 kamar wancan lokacin ya daga hannu biyu sama cikin sallamawa. 

Ina zaune na dora qafa daya kan daya ina kallon yanda yake makyarkyata.
“Ka yi mamakin ganin mu a daidai wannan lokacin ko?”
Ban jira ya bani amsa ba na ci gaba da cewa, 
    “Kwanakin dana dibar maka ne naga sunyi yawa saboda sanin da nayi komai da muke buqata yana ajiye a cikin ofishinnan, don haka minti goma na baka idan kana buqatar rayuwarka ka miko mana duk wata takarda da zata maida dukiyar fatima zuwa gare ta, idan kuma ka nemi yi min gardama zan cika alqawari na, na huda duk wani shashi na jikin ka da alburushi a yanzu- yanzun nan!” sannan mu dauki duk abinda muke bukata hankali kwance”

Bai ja da nisa ba domin yana da tabbacin duk abinda kyakykyawar yarinyar mai kyan dan miciji a gurinshi ta fada zata iya aikatawa, domin duk abinda ya faru lokacin da suka kai hari gidan yari domin sace fatima yaji a redio kuma ya gani a T.v.

Tsawon awa daya mukai a ofishin Alhaji Musa kafin ya gama tattaro komai yasa hannu a duk wata takarda da muke bukata, sannan ya tura kudaden zuwa cikin asusu na na banki, muna daf da ficewa na juya na kalleshi nace, 
    “Aikin da ya rage maka shine ka sallami duk ma’aikata da masu hayar daka zuba akan dukiyar Fatima, idan kuwa kaqi ai’kata hakan na qara kawo maka ziyara a karo na uku... *kwafa nayi cikin salon jan kunne nace* Ka tabbatar harsashina ne zai shiga ta kunnenka na dama ya fita ta kunnan hagu, kaga daga wannan lokacin an shefe babinka a doran qasa”
Ina gama fadin haka mika fice ba tare da mun sake kallonshi ba.

Muna fita ya dora hannu a kai ya rushe da kuka tamkar mace, sai da yayi mai isarshi sannan ya fito don ganin ko a wane hali macinjan shi yake ciki? Yana kwance a sume a qasa war-was! A wannan halin ya tarar dashi.

Qarfe biyar da rabi muna zaune muna hira a falo dukan mu 
    “Gobe ya kamata Nafisa da Sadiya kuje ku bude wa Fatima account a banki” 

Da mamaki take kallo na, da yake duk abinda yake faruwa bata da masaniyya.
“Account kuma? Ni da ba kudi gare ni ba me zanyi da account?”
Ta tambaye ni tana zaro idanu.

Da murmushi na kalleta, sannan na warware mata bayanin duk abinda ya faru, na kara da cewa
 “Shiyasa nace a bude miki account, domin in tura miki kudadenki kar in kashe in rasa hanyar biya.” 
Su Safiyya ne suka tuntsire da dariya, yayin da Fatima ta saka kuka tana sambatun fadin! 
    “Ashe ina da wadannan makudan kudaden nake ta shan wahala a rayuwata? Ashe a kwai lokacin da zan mallaki Naira miliyan daya tawa ta kaina? Ubangiji Allah ya saka muku da alkhairi Aysha, Baba Jummala ki taya ni da godiya a gurinsu, sun yi mini komai a rayuwata bansan da me zan saka musu ba.”
Tana kuka Aysha ta janyo takardun dukiyarta  da suke ajiye tun dazu  a gefenta ta miqa mata, amma ta kasa kar6a sai Baba Jummala ce ta amsa tana cigaba da rarrashinta.
***
Suna  zaune a dan tsurkin zaure a kan ‘yar qaramar tabarmar kaba  da ya yi   duqun duqun saboda rashin wanki, gaba dayansu sun zubawa qasar da take cikin wani faranti a gaban Malami ido, tun dazu yake zane yana sharewa su kuma sun zuba ido duk da ba fahimtar komai suke ba.
 Can ya dago kanshi yana kallonsu ya hada gumi kashir6an, ganin hakan ya fara fadarwa da Hajiya Maryam gaba.  

Domin tunda ta fada harkarsu ta masu neman  jinsi wannan shine malaminta da take tsananin ji dashi, duk ayyukan da take kawo masa bai ta6a bata fad'i ba, shiyasa ko da gaddama taqi  qarewa tsakaninta da Aminiyarta HAjiya Danasha a kan Aysha aljana ce ko bil’adama yasa ta dauko Danashar zuwa gurin mai gobe da nisa domin raba gardama, duk iya tsawon lokacin da ya dauka yana mata aiki bata  ta6a ganin ya dauki tsawon lokaci irin wannan bai  mata wani  qarin bayani ba, kuma  qarin fargabar shine yanda ya haxa zufa sharkaf shima wannan yanayin baqo ne a gurinta.
Ajiyar zuciya ya sauke mai  qarfi sannan ya dago yana raba idanu a kansu daya bayan daya. 
    "Tabbas wannan yarinya da ku ke magana a kanta mutum ce! amma…” 
Fuskarta cike da fara’a take kallon Hajiya Mariya da sauri tace, 
   “Daman na fada miki mutumce.”

   “Saurara Hajiya ki  bari ya gama bayaninshi"
Hajiya Mariya ta katse ta ba tare da ta saki fuskarta ba. 
    “Malam muna jinka.” 
Ta fada tana kallon Malamin.

Saida ya sauke ajiyar zuciya ya cigaba da cewa
    “Tabbas Mutumce amma a kwai wani babban al’amari a tattare da ita, tana da tsari a jikinta mai matuqar girma wanda zayyi wuya wani bil’adama ko aljani ya iya cutar da ita, ke Hajiya Mariya mun saba harka da ke  kuma babu wani aiki da kika ta6a kawomin wanda baki samu  nasara a kanshi ba, don haka bazan 6oye miki ba, wannan yarinya duk wani  malami  na duniya da ya ce zai miki aiki a kanta qarya yake yi, don haka zaifi kyau ku haqura, domin idan kun matsa a kan a cutar da ita to tabbas aikin zai juye a kanku”

Da wannan bayanin suka fita daga gurin Mai gobe da Nisa, amma da alama Danasha bata saduda  ba, domin babu  alamar sanyin  jiki ko kadan a tattare da ita. Abinda ta dauka a zuciyarta kawai Hajiya Mariya sun hada baki  da Malaminta don su yi mata wayau akan Aysha, don haka a gobe zata fara ziyartar nata malaman har sai ta cimma biyan buqatarta a kan Aysha.

Yau tunda ta tashi da asuba take jin jikinta a wani irin yanayi wanda sam bata  ta6a tsintar kanta a cikin irin wannan yanayi ba,  jikinta a sanyaye yake  matuqa, ko falo ta kasa fita har agogo ya buga qarfe goma sha biyu na rana,  tana jin hayaniyar su Safiyya a falo amma sam ta kasa fita, haka kawai ta ji qirjinta yana bigawa, don haka ta cigaba da fadin   
      “Inna lillahi wa inna ilaihirraji’un”
Bata sauka daga kan gado ba saida ta daidaici lokacin sallah azahar ya yi, wanka ta fara yi sannan ta yi alwala,  tana fitowa daga bandaki wayarta ta qwala kiran sallar azahar. 
Sai da ta idar da sallah sannan ta zura doguwar riga ko mai bata shafa ba balle powder ta nufi falo.

“Aysha lafiya kike kuwa.”
Tambayar da Baba Jummala ta jefo mata kenan lokacin da ta gaisheta sama - sama ta kwanta a kan doguwar kujera, shiru ta yi kamar bazata amsa ba tsawon minti uku sannan ta ce, 

“Kawai jikina ne ba dad'i sosai, amma karku damu.”
Daga haka bata qara tankawa ba da qyar ta amsa gaisuwar da ‘yan uwanta suka yi mata.

“Ya kamata ki daina kwanciyar nan haka ki tashi ki zauna ko ruwan Lipton in hado miki kisha.”
Rahma ta furta hakan lokacin da agogo ya buga qarfe biyu da rabi na rana.
 A hakali ta bude idanunta da suka fara canza launi daga farare kar zuwa jajaye, Baba Jummala ta kalla tace, 
“Baba yau kada ki yi girki da daddare, zamu fita mu yi take away.” 

Maganar bata ba ta  mamaki ba domin a wasu lokutan sukan yi irin haka, duk kansu suke fita da yamma zuwa gidan abinci don cin abinda ransu yake so. Baba ce kawai take zamanta a gida sai dai ta fadi abinda take so su  taho mata dashi.
“To na ji, amma maganar Rahma abin dubawa ce,  ya kamata kisa wani abu a cikinki domin zai taimaka  miki ki samu qarfi a jikinki.

“Nagode! amma bana jin zan iya cin komai.”
Ta fada idanunta a rufe kuma bata tashi daga kwanciyar da ta yi ba.

“Ko asibiti za’a kaiki?”
Fatima ta fadi idanunta suna kanta, fuskarta dauke da damuwa.

“Ka da ku damu, nifa lafiyata qalau. Amma…Bana son hayaniya, ku barni na huta don Allah.”
Ta katse Safiyya data fara magana cikin marairaicewa.

Qarfe bakwai na yamma bayan sun  idar da sallar Magariba tana zaune a kan darduma a falo da casbaha, a hannunta tana ja ta kalli Sadiya ta ce, 
“Kishirya yanzu  mu fita zuwa gidan abinci, ko wacce ta yi list din abinda take so, yau ba zamu fita gaba daya ba.”
Tana gama fadin haka ta nufi dakinta ba tare data sake kallon ko daya daga cikinsu ba. Yau shine karo na farko data umarci suyi list ba dukansu za su fita ba. 

Da madaukakiyar mamaki Baba Jummala ta bita da kallo harta qurewa ganinta, don haka sai ta maida kallonta zuwaga Rahma tace
“Gaskiyta a kwai matsala a tare da Aysha, ban ta6a ganinta cikin irin wannan yanayin ba tunda nake tare da ita, Allah dai yasa ba wani mummunan abu ne yake shirin faruwa ba.”

"Amin summa Amin, ni kaina al’amarin ya fara daure mini kai Baba, ban ta6a ganinta a cikin irin wannan yanayin ba.”
Rahma ta amsa tare da zabga tagumi hannu bibbiyu.

“Yanda idanun Aysha suka juye daga farare zuwa jajaye kadai ya isa ya tabbatar bata da lafiya.”

“Nima na fahimci haka, amma ta ce lafiyarta qalau.”
Siyama ta fadi hakan fuskarta  dauke da damuwa.

“Qila yanayin jikinta ne kawai  ya canza kamar yanda ta fada, kunsan a kwai yanayin yau da  gobe, dole Ubangiji ya  jarabci bayinsa.”
 In ji Suhaila.

“Qwarai kuwa, zancen ki gasikya ne.” in ji Nafisa.

“Allah ya bata lafiya, amma yanayin sam bai dace da ita ba.” 
Fatima ta fadi haka, sannan ta kwa6e fuska kamar zatai kuka.
“Ka da ku damu zata dawo dai dai in Allah ya yarda, canjin yanayi ne kawai.” Baba Jummala ce ta fadi haka a daidai lokacin data sako kanta cikin falon, watsa idanu ta yi  a kansu bataga Sadiya ba, hakan ya tabbatar mata tana can waje tana tada motar da zasu fita da ita.
“Ina fatan kun bada list din abinda kuke so gurin Sady?"
Ta tambaya tana kallon Fatima.

“Eh yana gurinta.”
Ta  amsa mata  tana kallonta cikin kulawa.

“Baba Jummala sai mun dawo, ki yi mana addu’a…” Ta fada ba tare da ta kalleta ba  ta nufi matattakalar da zata sada ta da harabar gidan.

“Allah ya dawo mana daku lafiya, Ubangiji Allah ya tsareku Aysha…” 
kadan daga cikin addu’o’in data jiyo  muryar Baba Jummala tana jero masu kenan, a zuciyarta ta amsa da “Amin.”

Duk ‘yan matan suna tsaye a harabar gidan suna  jero musu addu’ar dawo wa lafiya har motarsu ta fice daga harabar gidan suna daga musu hannu.

*****
Minti daya da zuwansu a kan kujerun gurin cin abincin service din gidan ta iso garesu, abinda take buqata ta sanar da ita sannan Sadiya ma ta fadi abinda take da buqata.
“Oh My God, Sadiya na manta da wayoyina a mota, pls kwaso min. Sannan ki bude aljihun motar ki debo kudaden da kike tunanin zasu ishemu"

Nan take  ta dauki mukullin motar domin ta cika umarninta, tana wucewa ta sanya hannu biyu ta dafe kanta tare da lumshe idanun ta.

Tunda suka shiga gurin idanun maza da matan gurin ya  koma kansu, basu zauna a cikin jama’a ba daki na musamman suka nufa don haka a ka bisu da idanu. 
Yana daya daga cikin wadanda suka bisu da kallo har suka shige cikin dakin, haushi ya cika masa zuciya ganin har suka qulewa ganin jama’a wasu daga cikin mazan gurin basu daina kallon hanyar da suka bi ba. 
Kamar kullum yau ma tana sanye da irin shigar da yake yawan ganinta da ita ta kayan turawa, sanye take da wani wando kalar peank  wanda ya amshi kalar fatar jikinta, wandon mai fadi ne amma wannan baisa ya boye ainihin shape din mazaunanta ba, rigar ce ta yi matuqar kama jikinta, wanda ya fito da shatin damammen cikinta da dukiyar fulaninta da suke tsaye qyam masu matuqar jan hankali, ta yi kyau fiye da yanda ake zato, kallo daya ya yi mata jikinshi ya bashi bata jin dadi, domin idanunta sun dan canza launi duk da cewa dare ne. 
Ganin abokiyar tafiyarta ta fito yasa ya maida idanunshi hanyar harabar fita gurin cin abinci, da yake ba ya sanye da uniform don haka babu wanda zai yi tsammanin shi jami’in tsaro ne.

Minti daya minti biyu har zuwa minti talatin bataga dawowar Sadiya ba, jikinta ke bata ba lafiya ba amma duk da haka bata miqe daga kujerar  da take zaune ba, kuma bata ta6a komai ba daga cikin kayan  abincin da service ta kawo musu, Shi kanshi da yake tsaye ya lura da rashin dawowar abokiyar tafiyar tata, don haka bayyi sanya gurin bin bayanta ba, babu ko alamarta a harabar gurin, babbar matsalar ita ce bai san da wace iriyar mota suka je gurin ba, motoci ne sama da ashirin a gurin don haka ya tsaya yana tunanin abinda zayyi, minti daya tsakani ya koma cikin gidan abincin, yaga service din da takai mata abinci cikin dakin da take zaune don haka gurinta ya  nufa.
 Bill din kudin abincin da takaima wadannan ‘yan matan ya tambayeta, nan take ta fada masa ya biya sannan ya koma ainihin gurin zamanshi na farko ya zauna yana fuskantar qofar dakin da take zaune.

Qarfe tara dai dai  na dare agogon dakin da take ciki ya buga, hakan shi ya tabbatar mata da awa daya kenan dai dai Sadiya bata dawo ba, da kuzari ta miqe da nufin ta fita ta duba domin tabbas babu lafiya, bata kalli abincin ba ta fice daga dakin, yana ganin fitarta yabi bayanta domin dama fitowarta yake jira. 

Motar da suka zo da ita tana na a ajiye a inda  take, amma abinda ya bata mamaki shi nen ganin motar a bude, wayoyinta suna a jiye a inda ta barsu,  data bude aljihun motar inda take a jiyar kudi komai yana nan a inda yake, babu alamar an ta6a wani abu, amma babu alamar Sadiya a gurin, kanta a kulle yake sam ta rasa irin tunanin da zata yi.
“Me yake shirin faruwa dani ne.”
Tambayar data yiwa kanta kenan jikinta a sanyaye ta zauna a kujerar gaba ta motar ta dafa kanta da hannu biyu tana jin kamar juwa tana dibarta.

“Aysha me yake faruwa ne?”
Abdul ya tambayeta yana tsaye jkin motar ta inda take zaune. Shiru ta yi bata da niyyar amsa masa tambayarsa har tsawon minti biyar, kuma ta ji tambayar daya yi mata.
“Aysha don girman Allah  kiyimin magana.”
Ya fada cikin salon roqo da marairaicewa.

 A hankali ta dago da kanta idanunta sun kara canza  launi sosai.
“Nima ban san abinda yake faruwa ba, banga ‘yar uwata da mukazo nan gurin tare da ita ba”
Ta amsa masa daqyar tana lumshe idanu tana budewa.

Motoci ne fiye da ashirin a gurin amma sai da yabi lungunan motocin yana  dubawa amma ba Sadiya ba alamarta. Qofar gidan  abincin ya koma ya tambayi wani mai shagon ice cream ko yaga wucewar wata yarinya tana sanye da doguwar riga?
“Yan mata nawa ne masu dogayan riguna da suka fice ta nan? ai suna da yawa ranka ya dad'e, don haka ba zan iya gane wacce kake magana a kanta ba.”
Amsar da mai shagon ya basa kenan ya koma kan sana’arsa.

“Inna lillahi wa inna ilaihir raji’un, me yake shirin faruwa ne?”
Ya fada a fili lokacin da agogon hannunshi ya buga qarfe goma sha biyu na dare a wannan lokacin motocin gurin duk sun gama watsewa, sai ‘yan dai dai ku da ba za’a rasa ba. Motar ta ya koma don ganin ko  a wane hali take ciki, tana zaune a inda ya barta amma idanunta a rufe suke. 
    “Aysha… Aysha… Aysha… sai da ya kirata sunanta ya fi a  qirga amma bata amsa ba.
    “Aysha don Allah ki yi mini magana mana.”
Nan ma dai shiru ta yi bata bashi amsa ba. Tabbas bata da lafiya domin duk miskilancinta idan ya hadata da Allah tana amsa masa, don haka ya yi tunanin ko ta yi barci ne.
***
Yana zaune yana jan casbaha bayan ya idar da nafilfilin dashi kanshi bai san iya adadin raka’o’in da ya yi ba, lokaci zuwa lokaci yana mai da idanunshi kan faffadan gadon dake gefensa qirar Italiya, inda ya kwantar da ita ba tare da ta san a wane hali take ciki ba.

Kallon a gogon bangon dake maqale a dakin yayi wanda ya nuna masa qarfe hudi daidai na asubahi, hakan shiya tabbatar masa da awanni uku kenan da kwantar da ita a kan gado, domin bai bar gidan abincin ba sai wajen qarfe daya saura kwata na dare, bayan duk jama’a  sun gama watsewa.
Motoci  biyar suka rage a gurin biyu daga ciki tasu ce shi da Aysha, uku kuma baisan mamallakansu ba, motarshi ya matsar kusa da in da ta faka tata motar, da bisimillah ya dauko ta cak ya kwantar da ita a bayan  tashi motar, idanunshi a runtse, yana jin wani iri a zuciyarsa.
Sannan ya kwashe wayoyinta da kudi da duk wani abu muhimmi da yake cikin motar Aysha. 

 Haka nan ya bar motar tata a gurin kuma a bude, a zuciyarshi yake addu’ar
“Ya Allah ga ajiyar motar Aysha nan.”

Har ya isa muhallinshi bata san a ina kanta yake ba, don haka ya sake daukarta cak kamar ‘yar qaramar yarinya har zuwa Bed room dinsa, a zuciyarsa yana ta istigfari.

Tashi yayi daga  kan dardumar da hanzari kamar ya yi  mantuwar wani muhimmin abu yana buqatar ya je ya dauko. Kofi ya dauka a saman frig sannan ya dauki robar  ruwan  Swan mara sanyi ya nufi gadon da take kwance, fuskarta fayau a idanunsa sai yaga ta qara masa kyau fiye da da domin bai ta6a mata kallon qurilla irin na yau ba. 

Addu’o’I yake ta tofawa kala kala a ruwan da ya zuba a cikin kofin da yake hannunsa, sai da ya dauki tsawon minti goma yana addu’a sannan ya fara shafa mata ruwan addu’ar a fuskarta bakinshi dauke da Bisimillah,  tsawon lokaci  yana shafa mata ruwan addua har ladanin unguwarsu ya kwad'a kiran sallar farko na asubahi, kan frige ya ajiye kofin sannan ya nufi bandaki ya sake dauro alwalar sallar asubahi.

Tana zaune daram a kan gadon tana bin lougo da saqo na dakin da kallo don tantance shin a ina take?

Bata tantance ba ta ji motsin bude qofa don haka ta maida kallon ta gurin don ganin mai shigowa, idanunta a cikin nashi sukai musayar kallo tsawon minti daya, shine ya fara saukar da kwayar idanun shi sannan ya qara fadada fara’ar fuskar shi yana fadin, 
     “Alhamdulillahi kin tashi?”

Har a wannan lokacin bata sauke qwayar idanunta ta daga kanshi ba, kallo daya ta yi mishi ta gane shi, dan Sandan nan ne da yake neman takurawa rayuwar ta.
Daure fuska ta yi dam! sannan ta watsa masa harara cikin masifa tace
    “kai malam! menen gaminka dani  kake neman takura min? Ina yar uwa ta Sadiya?"
 Ta watsa mishi tambayar duk da bata da tabbacin ya ganta ko bai gan taba.

Saida ya tatusasa muryarshi kasa-kasa sannan ya fara magana da cewa
“Ki kwantar da hankali ki don Allah Aysha, wallahi bani da nufin cutar da ke, yanzu dai kinga na yi alwala zan tafi masallaci, ki bari idan na dawo sai muyi maganar"
Da baya da baya yake tafiya yana kallonta har ya fice daga dakin yayin da ita kuma take watsa mishi harara tana huci har ya 6ace wa ganin ta.

Tana zaune a inda ya barta har ya dawo daga masallaci, da sallama ya shigo cikin dakin! sanin daraja da ladan da yake tattare da amsa sallama yasa ta amsa masa a ciki ciki, don bata tunanin ya ji abinda tace.
Har ya nemi gurin ya zauna daga can gefan gadon bata fasa  kallon shi tana watsa masa harara ba.

“Idan kika daure fuska qara kyau kike yi, idan kika harareni wani sanyi da farin ciki ne ke kwarara a cikin zuciyata, don Allah ki ciga ba da harara ta.” 
Ya fadi hakan murya kasa kasa yana watso mata murmushi.

Tabe baki tayi tana kallon shi haushin shi yana qara cika mata zuciya. 
“Ina ‘yar uwata Sady?”
Shiru yayi na ‘yan mintuna ba tare  da ya bata amsata ba,  har sai da ta sake maimaita masa cikin  daga murya.

“Kwantar da hankalinki Aysha, Sadiya tana cikin qoshin lafiya da yaddar Allah. idan anjima gari ya waye zan dauke ki muje gurinta.”

Hayayyako masa tayi da masifa tana cewa
“Menene nufinka da ka dauko ni zuwa nan ko an faxa maka a daji nake kwana? Kai wai ma miye gami na da kai?.”

“Allah ya baki haquri. gani na yi baki da lafiya, a tunanina zanyi gwaninta idan har na taimaka miki"
“To ba kai gwaninta ba, kuma ban gode ba. Har abada bazaka ta6a yin abinda zanji ka min gwaninta ba"
Ta fada tana murguda mishi baki, gabas da yamma.

“Da yake daman can ba don ke na yi ba, na yi ne don Allah kuma don masoyiya ta.
Ya fadi haka idanunshi na kanta don jin amsar da zata bashi.

“Masoyiya? Wace ce masoyiyar taka?”
Ta watsa masa tambayar tana kallonshi da madaukakiyar mamaki a fuskarta.

“Aysha Azzahara’u ce masoyiyar tawa, tsananin  son da nake mata  yasa bazan ganta a cikin wani mawuyacin hali na kasa taimaka  mata ba, ko da kuwa da zan rasa rayuwata ne"

Ta6e baki tayi a lalace, sannan ta kalleshi sama da kasa ta watsar, sannan tace
“Allah ya kyauta… Aysha ta yi a sarar masoyi…”

“A ganinki ko? ni dai na san  a duniya babu wanda ya kai Aysha da ce da masoyi, sabo da tsanain son da yake mata ya sanyawa kansa bibiyar al’amuranta ba tare da saninta ba, a hakan kike ganin tayi a sarar masoyi?”

A yanzu kam kallon wahalalle take masa, kamar bazata tanka masa ba sai kuma ta budi baki ta ce, 
     "Ai saka  ba da himma, amma ka sani  bazaka ta6a cimma burinka ba.”

“Kin san me Ubangiji zai zartar a gobe  ne?”
Ya tambayeta yana mai kallon qwayar idanunta.

Bata kalleshi ba kuma bata bashi amsa illah kwantar da kanta data yi a kan filo ta runtse idanunta.

Ganin hakan da ya yi  yasa ya nufi falo ya kwanta a kan kejera yana tunanin maganganun da suka yi da ita, shi kadai yake yiwa  kansa murmushi, wani dad'i da farin ciki yana kwarara a cikin zuciyar shi,  babu abinda ya fi tsaya masa a rai illah yanda take juya dan qaramin bakinta tana masa tsiwa a kan duk maganar da ya yi mata.

Qarfe takwas na safe ta ji ficewar shi da mota, ajiyar zuciya ta sauke mai nauyi domin tana tunanin Sadiya  ya je daukowa kamar yadda yayi mata alqawari, minti arba’in tsakani ta ji dawowar shi da sauri ta nufi hanyar da taga yabi lokacin da zai tafi sallar asubahi, a falo ta ja ta tsaya don jiran  qarasowar su, hannunsa ta gani dauke da ledoji manya manya guda biyu, ganin ya maida qofar ya rufe ya tabbatar mata shi kadai ne babu Sadiya. 
“Ina Sadiyar?”
Ta tambaye shi bayan ta tare masa hanyar wucewa Bed room.

Murmushi ya yi sannan yaja ya tsaya ya zuba mata kyawawan idanunshi, minti daya suna musayar kallo  daga bisani yace,
     “Haba Baby..! ai a ganina sannu da zuwa ya kamata ki fara yi mini a matsayina na mai shirin zama mijinki…”
“A ganinka ka ce koh? Don haka ni banyi niyya ba, ina ‘yar uwata na tambayeka ba dogon surutu ba”
Ta fada bayan ta katse maganar daya fara yi tun kafin ya sauke numfashi.

“Baby rigima ko? ‘yar uwar ki tana cikin qoshin lafiya, wanka zan yi muyi break fast sai in dauko miki ita.”

Haushi da  takaici ne ya cika mata ciki, wai ta ya ya ma wannan dan nacin ya samu nasarar dauko ta zuwa gidanshi? Ta tambayi kanta a cikin zuciyar ta.

“Yi haquri, ga doguwar riga da hijabi na siyo miki ki yi wanka ki yi sallah sai mu  yi break fast,  daga haka abu na gaba a gareni shi ne dauko miki Sadiya don samun kwanciyar hankalin matata Aysha.”

Bata kalleshi ba kuma bata amsa masa ba, illah juyawa da ta yi zuwa cikin bed room din da ta tsinci  kanta tun data farko.
Bayanta ya bi da kallo, a zuciyar shi yake addu’ar Allah ya mallaka masa Aysha a matsayin matar aure, 
    “Amin” ya amsa a fili, sannan ya sunkuci leda daya  ya bi bayanta zuwa cikin bed room din.

Tana zaune a gefen gadon daya mamaye fiye da rabin dakin, ta dora qafa daya kan daya tana kadawa, ta hada girar sama data kasa. Yana shigowa ta watsa idanunta a kanshi, ta rasa abinda zata ce don haka ta cigaba da kallonshi har ya zazzage kayan  cikin ledar a kusa da inda take zaune.
“Ga bandaki can ki shiga ki yi wanka ki canza kayan jikinki ki bada faralin sallar da yake kanki, duk dogayen riguna ne, domin nafi qaunar ganinki a cikin doguwar riga kafin muyi aure…”

Yana gama fadin haka ya nufi hanyar ficewa daga dakin, cikin sauri ta janyo bayan rigarshi, da yake dakakken namiji ne ko gezau bayyi ba, sai tsayawa da yayi cak, tasha gabanshi ta fara maganganu cike da fusata,
      “Wai me kake nufi ne? ka fada mini abinda kake  nufi dani tun kafin nayi maka rashin mutunci, haka kawai kana neman takurawa rayuwata? Bayan kuma ni ban san ka ba, bana  sonka bana qaunarka, ko ana dole ne a rayuwa?”
Ta tsayar da maganarta tana maida numfashi cikin harzuqa, kallonsa tayi jin bai tanka mata ba, idanunshi suna kan qirjinta, saboda tsabar kallon da  yake wa qirjinta ko qiftawa baya yi. 
Karo na farko da a rayuwarta da taji  wani abu mai kama da kunya ya ziyarci qwaqwalwarta, laqwas ta yi cikin sanyin jiki, ta sauke qwayar idanunta  zuwa qasa cike da matsananciyar kunya.

Qirjinsa ne yake  matuqar bugawa fat-fat, yana ta so ya dauke idanunsa daga kansu amma sam zuciyarsa taqi  basa hadin kan hakan, gani yake har wani hanqoro suke suna toroko, shaidan hana ta kara kawata masa su a idanunsa.
Dakyar ya fisgo a'uziyya yayi a zuciyarsa
    “A uzubillahi minash shaidanir rajim.” 
Ya fadi hakan tare da kauda  qwayar idanunsa daga kan qirjinta, rashin  qarfin jiki dana zuciya  yasa yayi shiru tsawon wasu dakiku, sannan ya kamo hannunta guda daya suka nufi gadon, a gefe ya zaunar da ita sannan ya tsugunna a gabanta yasa gwiwoyinsa a qasa, murya qasa qasa yake fadin, 
      “Aysha ki rufa mini  asiri don Allah, kada kisa na ai kata abinda ban ta6a sha’awar aikatawa ba, don Allah ki canza wannan  kayan na jikinki  kada shaidan yayi galaba a kanmu ni dake…”
Yana gama fadin haka ya fice daga dakin ba tare da ya qara kallon in da take zaune ba.

Sama da minti goma tana zaune a kan daddumar data idar da sallah asubahi, ko qwaqwqwaran motsi ta kasa yi, babu abinda take tunani illah abinda ya faru dazu tsakaninta da Abdul.
 Tana sanye da doguwar riga baqa, daya  daga cikin kayan daya kawo mata. rigar ta yi mata cas a jikinta tamkar ya san size dinta, amma bata kama ta sosai ba, kunya ce ta hanata fita falo duk da tana jin qaran T.V sama sama daga in da take zaune.
Sallama ta ji yana yi a kofar dakin ba tare da ya shigo ba, ta amsa da sanyin murya.
    "Aysha kin idar?"
 Da sauri ta amsa masa da cewar ta idar, duk da bai shigo dakin ba amma ta jiyo qamshin turaren jikinsa, hakan shiya bata tabbacin ya shirya ita yake jira su yi break fast.

Ko da ta fito bata nufi kan dining table din ba in da ta hangesa, kan kushin ta zauna tana wasa da ‘yan yatsun hannayenta ba tare da ta kalleshi ba, a maimakon kallon qasa sai ta  maida idanunta kan T.V don sauraren labaran duniya da ake shirin farawa.

"Ki zo muyi break fast, lokaci yana qara qurewa”
Ta jiyo muryar Abdul yana fadin  haka, sai data dan ja fasali na seconds sannan ta kalleshi ido cikin ido ta ce,
 “Bana karyawa da wuri, sai zuwa 12:00am, ka ci abincin ka  kawai ka dauko mini Sadiya mu koma gida, nasan yanzu hankalin su Fatima yana kanmu"
Hankalinta yayi gida gaba daya, ta san suma suna can  hankalinsu a tashe yake da rashin dawowarsu  tun jiya.

“To shi…."
 Maganar daya farayi ya maqale a maqogoronshi sakamakon hoton da a ka hasko a T.V tare da karin bayani kamar haka.
"A yau ne da asubah wasu al’umma mazauna unguwar Zango dake cikin tudun Wada kaduna suka tsinci gawar wannan yarinya yashe a cikin wani kango cikin mummunan yanayi. Mutanen da suka tsince ta basuyi qasa a gwiwa  ba gurin sanar da mai unguwar wannan yankin, nan take mai  unguwa ya sanar da jami’an tsaro mafi kusa da gurin, domin yanayin da gawar yarinyar take ciki ya qazanta, a yanzu  haka dai jami’an tsaron sun miqa gawar yarinyar ga likitoci don gano ainihin musabbabin mutuwar tata.
Idan iyaye da ‘yan uwan wannan yarinya sunji sai su tuntu6i Ofishin ‘yan sanda na Tudun Wada kusa da Zango don samun qarin bayani a kan al'amarin”
Fuskar Sadiya aka hasko sosai face fece a cikin jini, da yankan wuqa a gefen  kunnenta na dama.

Wani wawan ihu data qwallah tareda fashewa da kuka mai tsananin qarfi yasa ya mike akan dining din a firgice tare da toshe dodon kunnensa, a saba'in ya karasa kusa da ita ya zauna yana qoqarin rarrashinta don kada ta tara masa jama’a, amma sam taki saurararsa, kuka take iya qarfinta tana had'awa da qwallah ihu kamar wata qaramar yarinya. Kusa da ita ya dawo ya zauna sosai a kan kejera tare da kama hannunta yana murzawa a hankali alamar rarrashi, jin kukan yake har cikin zuciyarshi, babu abinda yake buqata illah nutsuwarta, amma sam taqi saurararshi.
Karfe goma sha daya daidai  agogon falon ya buga, hakan ya tabbatar  masa ta dauki tsawon minti ashirin da biyar tana gunjin kuka, sannan kuma sam bata da niyyar tsayawa, sai ma qara qaimi da take yi tana qoqarin funcike hannunta da ya riqe, hannunshi biyu ya sanya ya jiyo da ita tana fuskantarshi, fuskarta kaca-kaca da hawaye, Idanunta sunyi jajur, rasa abinda zai mata yayi sai kawai ya janyo ta jikinsa, ya kamo fuskarta da hannu biyu ya hade bakinsu guri daya, da farko qoqarin qwatar kanta take yi tana mutsu mutsu, amma da yake qarfin mace da namiji ba daya ba dole ta yi laqwas a jikinsa.
Juya harshensa yake cikin wani irin salo a bakinta, shaidan yana kara ingiza shi, ita kuwa tuni ta nemi kukan da take yi ta rasa sai a jiyar zuciya mai qarfi da take saukewa lokaci zuwa lokaci, don kanshi  ya zare harshen nasa tare da tsotsar la66anta tsawon lokaci sannan ya zare bakinshi daga nata  ya kwantar da  kanta a qirjinsa yana shafa bayanta a hankali.

Sun dauki lokaci mai tsawo a haka, sai da don kansa ya gamsu ta samu nutsuwar da zayyi magana ta saurare shi kuma ta fahimci me yake nufi sannan ya janye ta daga jikinsa. 
A  hankali ya warware mata  zare da a bawa na abinda ya faru tsakaninsu jiya da daddare, da suman data yi na tsawon a wanni hudu bata san a inda kanta yake ba kuma ba barci take yi ba.
“Yanzu ki zauna kici abinci zan je na binciko duk halin da ake ciki sa’annan musan abinda ya kamata muyi.”
Ya qarasa maganarshi cikin tattausan lafazi yana kallonta, fuskarsa cike fal da tausayinta.

Fuskarta a marairaice take kallonshi, rau-rau tayi da Idanunta sannan ta bude baki dakyar tace
“Don Allah ka barni na koma gida gurin ‘yan uwana, idan ina tare dasu zanfi  sanin duk abinda yake faruwa….”

Kallonta ya  yi na tsawon daqiqu biyar zuwa shida daga bisani ya ce, 
    “Ki yi haquri Aysha, a wannan halin da a ke ciki bai kamata kiyi zancan komawarki gurin ‘yan uwanki ba, abu mafi mahimmanci shine mu san a wane yanayi Sadiya take ciki…”

“Toh ni dai zan bika, ina buqatar ganin gawar ‘yar uwata, kuma ina son sanin dalilin mutuwar ta”
Aysha ta katse shi muryarta na rawa, qiris take jira ta fashe da kuka.

Shiru yayi yana tunani tsawon minti daya sannan yace, 
    "To ai ba kiyi break fast ba, kuma ko jiya ina ganin abincin da service ta kawo miki ai ko ta6a wa baki ba.”

Sake marairaice fuska tayi, tace
“Allah kuwa na qoshi, sam banajin yunwa, mu tafi kawai don lokaci yana daxa tafiya”

Gyara zama yayi ya daure fuska, da muryar da babu wasa yace
    “Ashe kuwa babu inda zamuje, mutuqar baki ci komai ba na fasa fitar balle har in fita dake.”

“To ni me zan karya da shi? Ni fa ba ko wane irin abinci nake ci ba…”
Ta fada tana tura baki.

Dining table din ya nufa ya hado mata tea mai kauri a  kofi ya nufo inda take zaune ya ajiye, buredi ya dauko hade da soyayyan dankalin turawa duk ya jera a gabanta.
“Oya! Sauko kici abinci matuqar kina son mu fita yanzu”

Fuskarta a yatsine ranta a 6ace ta zauna a kan capet kusa da kayan karin da ya aje mata, bata kalli tea din ba don lipton kawai take sha da safe, dankali da qwan ta dan tsattsatsakura ta miqe tana fadin   
     “Allahamdu lillhi.”
Wani kallo ya watsa mata sannan yaja hannunta ya zaunar da ita a qasa, shima ya zauna a kusa da ita ya tsareta da idanunshi masu kwarjini, fuskarshi a daure yace, 
    “Ina buqatar ganin wannan kofin tea din a ajiye a qasa matuqar kina buqatar mu fita”

Ganin alamun da gaske yake yi, ita kuma tana tsananin son sanin halin da ‘yar uwarta take ciki yasa ta dauki kofin shayin ta runtse ido ta fara sha cikin sauri, tana ji zuciyarta na tashi sabo da madarar da ya cika a shayin amma bata a jiye kofin ba sai data shanye.

“Yauwa! koke fa Baby na... ashe kina buqatar mu fita....”

Amman data wanke masa jiki dashi shiya katse masa maganar da yakeyi.
“Oh My God.”
Ya fada cikin damuwa, sannan ya fara jera mata sannu tamkar zai ari baki, sai ya lura ta gama amayar da duk wani abu data ci sannan ya tallabeta zuwa ban dakin bed room din data kwana a ciki, ya tara mata ruwan wanka ya sirka sannan ya fita yaja mata qofar.
 Sai daya gama gyara gurin data yi a man sannan ya nufi dayan bandakin da yake dayan dakin yayi wanka.

A minti arba’in ya gama shirya wa, ganin lokacin sallar azahar yayi yasa yai alwala ya nufi masallaci ba tare da ya waiwayi dakin da take ba.
 Itama sallar ta yi bayan ta  gama shiryawa cikin wata doguwar rigar, sannan ta hakimce a falo tana jiran dawowarsa.

Basu sha wata wahala ba lokacin da suka isa Ofishin ‘yan sandan, bayan Abdul ya nuna musu I.D Card dinsa cikin qanqanin lokaci suka sada su da Ofishin D.P.O na gurin, sananne ne a gurin Abdul don haka suka gaisa cikin raha da barkwanci.
“Wannan Madam ce Abdul?”
Tambayar da ya yiwa Abdul din kenan bayan ya lura da yanda Abdul din ke damqe da hannunta yana kakkareta.
“Eh ranka ya dade.”
Amsar da ya bashi kenan a gajarce yana kallon qwayar idanun Aysha.

    "Da ganin irin wannan kulawar da kake bata ai nasan amarya ce, Allah ya bada zaman lafiya, gaskiya kunyi matuqar dacewa da junanku"

“Amin na gode Sir.”
Abdul ya amsa addu’ar da ya yi masa, bata ce komai ba illah sake daure fuska data yi, har suka gama barkwancinsu bata gaida D.P.O ba sai shine ya ce, “Madam barka dai.”
Ganin yanda Abdul ya tsareta da idanu yasa tace, 
    “Yauwa”

    “Ranka ya dad'e a kan case din yarinyar da aka tsinci gawarta a wani  kango yau da asubah mukazo, yarinyar qanwata ce, jiya da daddare mun fita cin abinci da matata da qanwar tawa a can muka nemeta mu rasa, saboda dare yasa bamu bada cigiya ba  a gidan Radio muna jiran sai yau da safe, to sai kuma ga wannan mummunan labari da muka samu, shi yasa muka zo  nan kai tsaye don samun bayani a kan in da a ka tsinceta da kuma dalilin mutuwarta ta.”

“Oh My God! Sister din ka ce? Allah ya gafarta mata”
D.P.O ya fadi haka cikin jimami.

"Amin summa  amin" 
Suka amsa gaba dayansu.

“Yanzu dai muna zaman jiran binciken likitoci ne a kan gawar, na ba babban likitan lambar wayata, idan suka gama bincike..."
Ringing din wayar D.P.O shiya katse masa maganar da yake yi. 
      "Hello Dr." 
Abinda ya fara fad'i kenan daga bangarensa, sannan yayi shiru yana saurare daga can 6angaren, 
     "Ok to! gamu nan zuwa, an samu ‘yan uwan yarinyar"

Nan take gaba daya suka dunguma zuwa asibiti a motan Abdul din.
Suna zaune gaba dayansu a Ofishin likitan suna sauraron sakamakon binciken dalilin mutuwar Sadiya da yake karanto masu daga wata farar takarda da take hannunshi.
“Wadanda suka saceta sun yi  qoqarin biyan buqatarsu da  ita ne ta qarfi ita kuma ta yi qoqarin qwatar  kanta, sunyi artabu sosai hakan yasa sukayi mata munanan raunika a duk wani sashe na jikinta, sannan sukai mata mummunar fyade, duk ciwukan jikinta yafi qazanta a matancinta, har yanzu da babu rai a jikinta matancinta yana fitar da jini, ba mutum daya ko biyu ne suka yi mata fyade ba, zasu kai mutum biyar zuwa bakwai.
Al’amarin ya qazanta sosai gaskiya, domin a binciken da muka yi mun gano tun kafin su gama aikata masha’a da ita rai ya fice da jikinta. Duk in da masu laifin nan suke ya kamata a nemo su donsu fuskanci hukuncin daya dace dasu.
A yanzu mun gama duk abinda ya dace muyi, saura naku na jami’an tsaro"

Ganin gawar Sadiya shine abinda yasa ta jingina jikinta sosai da na Abdul hankalinta a matukar tashe, zuciyarta a bushe take ko digon hawaye ta kasa fitarwa.
Shima qara tallafeta ya yi, domin ya lura da yanda jiri yake diban ta.
Duk sassan jikin Sadiya ciwo ne har da su yakushi bayan yanka da wuqa, basu iya kallon matancinta ba saboda bayanin da likita ya yi musu. Basu jima a asibitin ba Abdul ya yi sallama da D.P.O a kan cewa zai maida Madam gida ya dawo.

A mota babu mai cewa wani qala, idanun Aysha sun bushe qyamas ko a lamar hawaye babu, zuciyarta a dake take.
Aysha a zuciyarta take fadin cewa ya zama dole su dauki fansar mutuwar Sady koda hakan shine abu na qarshe da zata gudanar a rayuwarta. 
Suna shiga gidan taja ta tsaya a falon,  kallon qwayar idanunta kawai yayi ya san rigima ce fal a cikinta.

Kiran da ya shigo wayarsa ne ya katse mata hanzari, shi kuma Abdul din ya nemi guri ya zauna a nutse, daga yanda yake amsa wayar ne ya bata tabbacin da wani mutum mai muhimmanci  yake magana, ganin yanda yake kallonta yana amsawa da
     “To ard'o! Eh muna tare da ita tun jiya, a tayamu da addu’a…To…na gode! sai munyi  waya.”

Duk da Aysha bata san me ake fada masa daga can 6angaren ba ta san maganarta ake yi, hakan yasa duk  taji ta tsargu, ba shiri ta nemi guri ta zauna.

Kallonta yayi, sannan yace, 
    "Yanzu kin yarda da abinda nake gaya miki ko? Ina bin diddigin al’amuranki tare da sawa ayi miki addu’a  tun ranar da na fara haduwa dake, kuma hakan ya samo aSali ne daga irin tsananin son da nake miki.
Kya6e baki kawai tayi, alamun ko a jikinta, kamar bazata amsashi ba sai kuma tace, 
     “Ina son in koma gida, don in sanar da ‘yan uwana halin da ake ciki, kuma mu yi shawarar ta inda zamu fara bincike domin gano wadanda suka aikata mana wannan zaluncin"

“Ki bar maganar bincike a hannuna, domin da ni yafi dacewa, kuma ‘yar uwata ce kamar yanda na sanarwa D.P.O"
Abdul ya fadi hakan ba tare da ya kalli inda take ba, saina ya cigaba da danna wayarsa
 
"To ni dai ina son tafiya gida"
Ta sake fadin haka bayan ta watsa masa wani mugun kallo.

Fuskar Abdul a daure yake kallonta ido cikin ido, 
    “Ki daina maganar komawarki gida, domin sam bazan bari ki cigaba da aiki irin na jaruman maza ba”

“To saboda me? Wai ma ina ruwanka dani ne da kake neman takurawa rayuwata??”
Aysha ta fada cikin masifa tana riqe da kugu bayan ta miqe tsaye.

“Saboda sam bai dace dake ba"
Abdul ya fada daga inda yake zaune, babu damuwa ko kadan a fuskarsa.

"To ina ruwanka? Ina ruwanka da rayuwata? nifa wallahi ka takura min, ban sanka ba, bansan daga inda ka fito ba, haka kawai ina gudunar da rayuwata zaka zamemin qarfan qafa.
Bayan duk A DALILIN DA NAMIJI muka tsinci kanmu a wannan hali da muke ciki. dole ne in koma cikin ‘yan uwana, domin samun qwarin gwiwar aikatawa wadanda sukai mana wannan zalauncin abinda ya dace da su"

“Kun zama hukuma kenan?”
Abdul ya fada hankalin shi kwance cikin rashin damuwa da duk abinda ta fad'a.

“Hukumar banza, hukumar wofi…ai mu munfi hukuma, domin ba wanda ya isa ya hana mu aikata abinda muka so kuma a lokacin da muka so…”

“To! Ai ban hana ki tafiya ba, ko na daure ki ne?bismilla ga hanya nan.!”
Ya fada yana nuna mata kofar fita, sannan ya maida hankalin shi ga danna remot din TV.

Cikin fushi da karin tsananin bakin ciki ta sake cewa
    “Wai ana dole ne a rayuwa? bana sonka, ko soyayya dole ce? Ka bani wayoyi na mana kaga in ban bar maka gidanka ba”

Kallonta ya sake yi sama da kasa, cikin fada shima yace
    “Ya zama dole ki zauna da ni, kuma ki so ni, ke karya kike yi ma kice ko kadan bakya so na, ni ba irin namijin da ake k'i bane”

Yaraf ta zauna a kan kushin, rashin abin cewa yasa ta fashe mishi da kuka mai tsananin karfi.

Tashi yayi ya nufi wata hanya a cikin falon da bata san ko ina zata 6ille ba, can sai gashi ya dawo da cofin ruwa a hannun shi ya nufo gurin da take zaune tana kuka, kallonta kawai yayi, da sanyin murya yace
    “Yi haquri ki sha ruwan sanyi sai muyi magana ta fahimta”

Da farko Aysha qin amsar ruwan tayi, sai da taga ya nufo bakinta gadan-gadan da kofin ruwan sannan ta kar6a a fusace ta sha, bata a jiye kofin ba saida ta shanye ruwan gaba daya.
 A hankali sanyi ke kwarara a cikin zuciyarta da duk sassan jikinta, wata nutsuwa ke kwarara a ruhinta, shiru tayi ta jingina bayanta da jikin kujera gami da lumshe idanun ta.
“Me yasa kake neman zamowa mai qarfi a kaina ne? me yasa kake samun nasarar ta6a jikina bayan babu 'Da namijin daya ta6a samun nasarar haka? Me yasa kake neman canza min aqida ta ne? me yasa kake neman juya min alqibla ta ne? me  yasa kake neman….”

Da sauri yace, 
    "Saurara Aysha ki saurare ni don Allah, duk wadan nan tambayoyi maki amsarsu guda daya ce, saboda soyayyar gaskiya nake yi miki, kuma sam bani da niyyar cutar dake,  nine wanda Ubangiji ya turo don kawo qarshen  matsalolinki, ki  bani dama sau daya kawai Aysha, ki  bani damar zamo wa mai share miki hawayenki.
 Wallahi bazan ta6a baki kunya ba, zan tsaya a kan al’amarin mutuwar Sadiya kamar yanda zan tsaya a kan mutuwar qanwata, ki bani dama don girman Allah. idan kin amshi roqona daga yau bana buqatar ki sake musanta umarni na, ina sane da al’amarin ‘yan uwanki. Kuma zaki koma garesu amma ba yau ba, kin amince da duk abinda nace?”
Ya karasa da tambayar yana kallon cikin idanunta. Kallon kallo suka rinqa yiwa junansu har na tsawon mintina goma, qoqari take ta gano gaskiyar maganganun da ya yi mata, yayinda shi kuma Abdul din yake qoqarin tabbatar mata da abinda ya fada gaskiya ne har zuciyarsa.
 Bata san mai yasa zuciyarta take saurin karaya da amincewa Abdul ba, ada babu wani Namiji daya isa ya nuna mata yatsa ba tare da ta karya ba, amma a kan Abdul-Ahad zuciyarta da gangar jikinta masu rauni ne.

Kai kawai Aysha ta daga wa Abdul din alamun ta yarda da maganganunsa ganin da ta yi har a wannan lokacin jiran amincewarta yake yi.

Murmushi yayi fuskarsa na bayyana tsantsar jin dadi da amincewar da tayi dashi. Yace, 
“Me kike son ci don kar in kawo miki abinda zuciyarki bata so?"
Murmushi kawai Aysha ta yi don ta gane yana tsoron  ta sake yi masa amai irin na dazu ta ce, 
“Duk abinda ka kawo zanci, ba baquwar zafi bace.”

Ajiyar zuciya Abdul ya sauke mai qarfi gami da zuba mata idanu kamar zai hadiyeta.
 A kunyace ta miqe zuwa cikin bedroom har tana hardewa da qafafunta sabo da kallon qurilla da yake binta dashi. Minti biyar da shigarta dakin ta ji alamun ficewarshi daga gidan.
***
Tunda suka ga qarfe biyu na dare ya yi Aysha da Sadiya basu dawo ba hankalinsu yayi mummunar tashi, a wannan rana babu wacce tayi barci a gidan suna zaune jigum jigum a falo da casbaha a hannayensu suna ja, domin tabbas sunsan babu lafiya.

Baba Jummala tana zaune a kan darduma bayan ta idar da nafilfili, ta dad'e tana adduo’I a cikin sujjadarta tana roqon Allah ya tsaresu Aysha a duk halin da suke ciki. Fatima kam tana jan carbi  tana hawaye, a fili take addu’ar kada Allah yasa wani mumunan abu ne ya faru dasu, idan wani abu ne ya samu su Aysha ya zasuyi? Tun a cikin daren Safiyya da Rahma suka fara tunanin ko zasu fita don bin bayansu.

Baba jummala ta ce,
     “A yanzu bamu da tabbacin a wane hali suke ciki, amma mu jira idan gari ya waye zuwa qarfe goma na safe idan basu dawo ba sai abi bayan su"
Suhaila ta ce, 
    “Amma fa Baba Jummala idan kika duba irin haka bata ta6a faruwa ba.”

Safiyya tace, 
 “Hakane Suhaila, amma bari mu jira zuwa safiyar kamar yanda Baba ta yi umarni"

Har gari ya waye babu wani  labari a kan rashin ganin Aysha da Sadiya, kuma tsananin damuwa ta hana su kunna T.V balle su san halin da ake ciki.
 Da ruwan tea da burodi kawai suka iya karyawa domin damuwa da tunani ya hana Baba Jummala shiga kiching, ruwan shayin ma sai Safiyya ce ta dora. Qarfe goma dai dai suka gama shiryawa don shiga cikin garin Kaduna da niyyar bin kowane gidan cin abinci dasu Aysha suka ta6a zuwa.
Har qarfe hudu na yamma basu samu inda su Aysha suke ba, sai daga qarshe suka yi tunanin su je BBQ, gidan wani abinci ne da yake tashe a garin Kaduna. Suna zuwa  gurin suka yi fakin da motocinsu, basu shiga ciki ba sai da suka fara duba motocin da suka yi fakin a gurin, daya bayan daya, da tsananin mamaki suke kallon motar su Aysha.

Rahma ta ce, “Ai a bude take”
Ta fada da sauri bayan ta kama qofar mai zama kusa da Driver taga ya bude, amma duk wani muhimmin abu an kwashe.
“Da ganin yanda aka bar motar nan a bude babu lafiya”
Safiyya ce ta fadi haka bayan sun gama duba ko ina a cikin motar. Suka maida motar suka rufe gami da kutsa kansu cikin gidan abincin. Duk iya binciken da ya kamata suyi sunyi, amma sam basu ga alamarsu Aysha ba. Hankalinsu ya qara tashi suka fito daga ciki suna tunanin abinda ya kamata suyi na gaba.

 Gurin mai sai da ice cream suka nufa suna tambayarsa ko yaga masu motar can tun jiya da daddare?

Mai shagon ya amsa da 
     “A’a amma dai har na kulle shagona jiya da daddare misalin sha biyu na bar waccen motar tana nan da kuma wani mutum da ya tambayeni ko naga wata yarinya ta sanya doguwar riga ta wuce ta nan, tunda na amsa masa ban ganta ba ya bar gurin nan amma har na tashi yana nan tsaye a gurin waccen motar da kuka nuna min”

“Innan lillahi wa’innan ilaihir raji’un.” Abinda suke ta maimaitawa kenan har suka zauna a cikin motar da suka je neman su Aysha da ita. 
“Me kuka fahimta da bayanin da mai shagon can ya yi mana?”
Nafisa ta tambaya tana kallonsu daya bayan daya. Siyama tace, 
    “Kamar shi wannan mutumin yana tambaya ne a kan Sadiya don jiya baqar doguwar riga ta sanya, Aysha kuma ta sanya kananun kaya” 
 Ta fadi hakan tana kallonsu don jin ko hasashenta dai dai ne.

“Qwarai tunaninki hakane, amma abin dubawar shine miye hadin mutumin da Sadiya har yake tambayar ko anga inda ta shiga bayan ta fito  daga gidan abincin? Kunga wannan maganar tana nuna ba a san in da Sadiya ta shiga ba. To idan hakane Aysha tana ina a wannan lokacin da abin ya faru? Miye hadin Aysha da wannan mutumin da har zai san Sadiya ta 6ata daga bakin Aysha? Me ya kaishi gurin motar dasu Aysha suka fita da ita? Waye ya kwashe kudi da takardun da suke cikin  waccen motar? Ina Aysha ta shiga? Idan kuma tabi wannan mutumin ne mai zaisa ta bishi bayan duk irin tsanar da tayi wa ‘Ya‘ya Maza?”

Rahma tace, “Ni wallahi kai na duk  ya kulle, na rasa irin tunanin daya kamata inyi"
Ta karasa fadin haka fuskarta na bayyana tsananin damuwa.
“Ina ganin ya kamata mu koma gida, ko zamu samu nutsuwar yin tunanin abinda ya dace"
Safiyya tayi wannan furuci tana kallon su baki daya.
Sama Suhaila ta daga kanta tana mai fadin, 
    “Ya Allah ka bamu ikon cinye wannan jarabawar da take tunkararmu”

Baki dayansu suka amsa da "Amin"
Nan take Siyama ta juya kan motar dan komawa gida.

“Innalillahi wa’inna ilahir raji’un! Innalillahi wa’inna ilahir raji’un!” kalmar da Baba Jummala da Fatima suke ta maimaitawa kenan bayan Suhaila ta gama kora musu bayanin duk abinda suka ji kuma suka gani bayan fitarsu.

Baba Jummala ta fara magana tana dubansu gaba daya
    “Abinda nake so ku fahimta kuma kusa a zauciyarku shine, tabbas Aysha tana nan a raye, kuma duk in da take muna zuciyarta, domin matuqar Aysha ta rasu to tabbas sai munji a jikinmu da zuciyarmu. Sadiya ce kawai bamu san tana raye ko ta mace ba, amma nasan matuqar Aysha tana raye sai tabi duk  hanyar da ya kamata don ku6utar da Sadiya su dawo garemu a tare,  duk in da Aysha take zata dawo garemu idan lokaci yayi, don haka daga yau ba zamu sake fita nemanta ba sai dai mu cigaba da yi mata addu’a”
***
Yau Litinin wanda yayi daidai da kwanakin Aysha uku kenan a gidan Abdul-Ahad kuma a wannan ranar ce Abdul ya tabbatar mata zai fara binciken sanadin rasuwar Sadiya  gadan gadan, don a wannan rana Sadiya ta cika kwanaki uku da rasuwa. 
Bayan gama binciken likitoci da shige da ficen da Abdul yayi ya samu aka bada gawar Sadiya don kaita makwancinta na gaskiya.

Limamin masallacin da yake sallah ya samu ya yi masa bayanin komai har ya fahimce shi. Ba tare da wata matsala ba akai jana’izar Sadiya da taimakon Abdul da taimakon wannan Limamin.

Aysha na sanye da sket na English wears daya daga cikin kayan da Abdul ya qara kawo mata ranar wata asabar, yana zaune a kan kushin yana shan tea cikin sauri, a lokacin agogo ya buga qarfe bakwai da kwata na safe. Sanye yake cikin kakinshi na ‘yan sanda wanda yai  matuqar yi masa kyau.
 Aysha na zaune a qasa nesa kadan da inda yake zaune, tunda ta daga kai ta kalleshi sau daya bata sake kallonshi ba.  Ba a yi minti biyu ba ta fara hamma saboda tsananin barci da take ji, kusan kwana ta yi tana kuka duk idanunta sun kumbura shi yasa bata son hada ido da shi.

“Aysha?”
Ya kira sunanta a sanyaye gami da katse mata tunanin da take yi.

A sanyaye ta amsa da “Na’am!” ba tare da ta kalle shi ba 
    “Ki dago kanki ki kalleni mana, magana mai muhimmanci nake so muyi"
Ya fadi haka yana daga inda yake zaune. Bata dago kai ba kuma bata kalleshi ba illah sake kauda kanta  gefe data sake yi.

Har kusa da inda take zaune ya matsa ya sanya hannu  ya dago fuskarta, idanunta a cikin nashi da sauri ya saki fuskarta yana fadin 
    "Subhanallahi me yake damunki Aysha? kuka kikai a daren  jiya ko?”

Wani sabon hawaye ne ya gangaro a Idanunta tayi shiru ba tare da ta furta komai ba.
“Oh My God menene ne haka? Ki fada mini damuwar ki mana?” 
Ya fadi hakan cikin tsawa yana zaro mata idanu.
A tsorace ta dago ta kalleshi, cikin rawar murya ta ce, 
    “Ni….Ni…Ni barci nake so nayi kuma barcin ya qi zuwa….saboda….saboda ban sha maganin da na ke sha…ba.."

Da mamaki ya kalleta, sannan ya ce, “Kina nufin sai kinsha wani magani ki ke iya barci?” 
Kai kawai ta iya daga masa, alamar “Eh” 

Daki ya shiga da sauri ya fito da Memo da Biro ya miqo mata 
   “Rubuta irin maganin da kike sha da duk  wani abu da kike buqata in je in kawo miki.”

Tafe Abdul yake a cikin mota cikin tsananin tashin hankali da sanyin jiki, me yake shirin gani ne? Aysha tana shaye shaye ne kenan? Kuma duk tsawon wadannan kwanaki  ukun da tayi a gidanshi bata iya barci saboda rashin shan kayan maye? Hasbunallah wani’imal wakil.
Wayarsa ya janyo ya kira Number Ardo bayan ya faka motar tashi a gefen titi, a hannunshi na hagu peper da Aysha ta rubuta masa irin maganin da zai siyo mata ne.
“Hello Ardo ni fa ina cikin rudani a kan al’amarin wannan yarinyar, kaina yana neman bugawa…” 
Abinda ya fara gayawa Ardon kenan bayan sun gama gaisawa.
Saida tsohon yayi dariya irin tasu ta manya sannan ya ce,
    “Na sani Modibbo, ka kwantar da hankalinka, kuma duk wani baqon al’amari da zaka gani a tattare da ita kada ka tsananta bincike, kai mata duk abinda take so, amma kada ka sake ka barta ta koma cikin ‘yan uwanta. Lokaci ya kusa da zaka samu duk wani amsar tambaya a kan rayuwar Aysha. Ka qara haquri har zuwa wannan lokacin.”
Da haka suka yi sallama da Ardo bayan ya fada masa maganganu masu sanyi da kwantar da hankali.

“Zan tafi Office Aysha. ki kwanta ki yi barci idan kinsha maganin, duk wani abu da kike da buqata ki duba kichen ko kan dining ko kuma Bed room suna nan. Yau ne zan ziyarci unguwar Zango, dan bincike na musamman a kan wadanda suka kashe Sadiya, buqatata kawai ki yi mini addu’a.”

Tsawon minti biyu Aysha tana jan fasali kamar bazata tanka ba, shikuma har wannan lokacin bai gaji da tsugunno a gabanta ba.
“Allah ya bada sa’a”
Ta fada a gajarce, saboda lura da ta yi idan har ba ta amsa masa ba ba zai tafi inda za shi ba. 
    “Lokaci yana qara tafiya fa" 
 Ta fada a sanyaye sannan ta dago Fuskarta a hankali ga zube Idanunta cikin nashi.

“Amin.”
Ya amsa yana qoqarin kwaikwayon irin maganarta, yana ja da baya yana qoqarin ficewa daga falon ta sake juyo da fuskarta tana kallonshi, karaf suka hada ido a lokacin da yake qoqarin ficewa,  tattausan murmushi watsa mata gamida motsa bakinsa da alamun 
     “I Love You”. 
Ba ta san loakcin da ta maida masa da martanin murmushi ba, haushin kanta ta fara ji ganin cikin qanqanin lokaci wani Da Namiji yana neman canza mata tunani,  bayan kuma a da babu jinsin halittar da ta tsana sai ‘ya’ya Maza.

Abdul yana tsaye a daidai gurin da wadanda suka tsinci gawar Sadiya suka tabbatar masa nanne dai dai inda suka tsinceta, kallon gurin yake a nutse yana nazari a cikin zuciyarshi, sannan daga bisani ya umarci Sajen Na Lado ya daukar masa hotunan gurin da ‘yar qaramar kyamarar da suka je gurin da ita.
A nan ya umarci mutanen su jira shi, sannan ya suka fara zagaye cikin kangon gaba daya ko zai samu wata shaida da za ta taimaka masa don samun sauqin gudanar da bincikenshi. 

Da ganin cikin kangon an dad'e da fara ginin kuma mai shi sam bai da niyyar qarasawa, domin wasu guraren duk sun yi ciyawa luf-luf, kangon yana da lungu da saqon da zai yi matuqar taimakawa gurin boye masu aikata 6arna, wani lungu daga cikin kangon duk abubuwan shaye shaye ne wadanda aka gama amfani dasu.
 Duk inda suka shiga yana umartar Sajan ya dauki hoton gurin, da haka  har suka gama zagaye cikin kangon gaba daya, sa’annan suka dawo gurin da aka tsinci gawar Sadiya in da suka bar mutanen a nan.
Abdul yace dasu, 
    “Babu ko wani dan qyalle ko wani dan abu da kuka tsinta a lokacin da kuka tsinci  gawar yarinyar?"
Ya maimaita a karo na barkatai dukda tun tambayar farko sun tabbatar masa babu abinda suka tsinta a gurin.
Suka amsa masa da cewa
    “Babu  abinda muka tsinta ranka ya 
dade”
Ya jinjina kai alamar gamsuwa sannan yace 
   “Nagode qwarai da hadin kan da kuka bani, idan ina buqatar sake ganawa daku zan nemeku a gaba.”
Ya fadi hakan bayan ya miqa musu hannu daya bayan daya sukayi  musabiha a  tsakaninsu.
Suka amsa da 
   “Muma muna godiya ranka ya dad'e, kuma duk lokacin daka dawo qofa a bude take a garemu Insha Allahu"
Fuskokinsu cike da Murmushi, suna masu jin dad'in yanda Inspector  yake ganin girmansu duk da yanayin talauci daya bayyana quru-quru a jikinsu.

Daga Zango kai tsaye Asibitin da aka binciki gawar Sadiya suka wuce, gurin babban likitan ya nufa, bai sha wata wahala ba gurin samun lokacin ganawa dashi ba duk da dumbin ayyukan da suke gaban likitan, kasancewar ranar Monday ce tushen aiki.
“Dr. barka da aiki.”
Likitan ya amsa da
     “Barkanmu dai Inspector, ya kuma qarin haqurin rashin da muka yi?"
 Likitan ya sake yi masa ta’aziyar Sadiya domin tun a ganin farko ya gane fuskar Abdul a matsayin dan'uwan Sadiya wanda suka je  gurinshi tare da D.P.O.
Abdul yace, 
“Alhamdulillah Dr. nagode qwarai"
bai jira likitan ya qara cewa komai ba ya cigaba da magana kan abinda ya kawoshi. 
      "Dr. abinda ke tafe dani shine, a matsayina  na dan'uwa ga Marigayiya kuma Jami’in tsaro, ina buqatar yin bincike don gano wadanda suka aikata wannan laifi, shiyasa nazo gurinka ko zan samu abinda zai taimaka mini gurin  bincike na, kuma ina buqatar duk wata shaida ta binciken da kukayi a kan abinda ya  faru da ita"
Dr. ya ce, “Gaskiya ka yi tunani mai  kyau Inspector,  domin irin wadannan azzaluman kamata ya yi a ringa zaqulo  su ana miqasu ga hukuma suna fuskantar hukunci dai dai da abinda suke aikatawa,  Ubangiji Allah ya baka sa’a. kuma duk lokacin da kake buqatar wani  taimako a shirye muke da mu taimaka maka, bari na dauko maka File din binciken namu.”
Dr. na gama fadin haka ya miqe ya nufi wani kabot dake girke a jikin bango Office din, cikinsa dauke yake da fararen takardu masu matuqar yawa, nan take ya zaqulo wani File ya duba jikin File din sannan ya koma mazauninsa. 

Karo na uku kenan da kira yake shigowa cikin wayarsa yana katsewa duk da yaga sunanta tangaran a kan screen din wayar, sai a karo na hudu ya dauka cikin fada fada 
    “Kina nufin yauma bakiyi attending lectures ba kenan? Duk da cewa yau Litinin?"

Sai da ta yi murmushi a can daya bangaren, sannan ta kalli Hidaya da take tuqa motar ta ce, 
    “Ba haka bane My  Lovely, yau bani da lectures din safe sai yamma, shi yasa na yi tunanin kar6ar safayar makullin gidanka da yake hannun Mummy  don zuwa yi maka sanitation"

Duk da cewa Namijin Duniya ne sai da hantar cikinshi ta kad'a, domin yasan mosoyiyarsa a dai dai wannan lokacin tana kwance a daya daga cikin Bed Room dinshi tana kwasar barci cikin kwanciyar hankali. yanzu kuma Yasmin ta nufi gidan, me zai faru idan Yasmin ta yi arba da Aysha a  gidanshi? Da kyar yayi karfin halin fadin
    “Haba dai keda shekaran jiya aka kwance miki hannunki amma shine har kike tunanin zuwa gyaran gida? ki barshi kawai Nagode, zuwa last week idan kin qara samun sauqi da kaina zanzo gidan in dauke ki"
Ya fadi hakan ko zai cimma nasarar dakatar da Yasmin din daga kudurinta.

   “Kar ka damu Lovely Yaya,  ai ina tare da Hidaya zata taimaka min, kuma hannun ya yi sauqi sosai…”
Cajin wayarta ne ya qare gaba daya, don haka ta yi murmushi tana ba wa Hidaya labarin yanda suka yi da gogan nata.

Kya6e baki Hidaya tayi bayan ta kauda kanta gefe daya tace
    "To ko dai komawa gida zamuyi ne tunda naji kamar baiyi murna da zuwan namu b”

“Ba haka  bane.”
Ta katsse Hidayar da sauri don jin tana neman yiwa mijinta mummunar fahimta.
“Kinsan irin tsananin so da qaunar da Yaya Abdul yake min, da kuma ganin shekaran jiya aka kwance daurin karayata, don haka sam baya son ina yin aikin da zai wahalar dani, ni kuma na yi niyyar samun albarkar Mijina a yau, so karki damu cigaba da tuqi kawai mu isa gidan da wuri”

Hidaya tace, “Ni kaina shaida ce a kan irin son da yake miki, da farko ban fahimci abinda yake nufi  ba sai yanzu da kikamin fashin baqi, ina fatan ranki bai 6aci ba?”

 “Laaaa karki damu, ai nasan sam baki fahimce shi bane.”
Amsar data bawa qawar tata kenan bayan ta gyara zamanta a kujera mai zaman banza kusa da Driver, yayin da Hidaya take jan motar cikin qwarewa.
Hidaya irin qawayen nanne masu kwadayi da qin fadawa mutum gaskiya a duk halin da yake ciki,  tana bin Yasmin duk ta inda take so, babban burinta kada ta daina samun kyaututtukan da Yasmin take mata. 
A Kaduna State University suka hadu da Yasmin, abinda yaja tsawon zamanin qawancen nasu abu biyu ne. Na farko duk abinda Yasmin take so Hidaya bata ta6a fadin aibunshi a gaban Yasmin din, takan qara kuranta abin don qara samun kusanci da Yasmin. 
Na biyu kuma Hidaya yarinya ce mai tsananin qoqari a karatu, lokuta da dama ita take yiwa Yasmin duk wani aiki da za’a sasu a makaranta. Iyayen Hidaya talakawa ne na qarshe, da qyar da sidin goshi aka samu nasarar shigar da ita jami’a, lokuta da dama Yasmin din ce take biyawa Hidaya duk wani abu da za’a nema a makaranta. Kuma Yasmin  da Iyayenta suna yiwa Hidaya manyan kyautuka na kudi da kayan masarufin da har suke samun rufin asiri ita da mahaifanta.
Yasmin ce ta koyawa Hidaya mota har ya zama a lokuta da dama Hidaya ce take jan mota zuwa duk in da zasu.

****
Duk yanda yaso ya 6oye damuwar shi a gaban Likitan ya kasa samun nasarar haka, abinda ya qara fadada damuwarshi shine yanda yayi ta kiran wayar Yasmin har sau biyar "Is Swich Off!" Kamar yanda Computer take fada mishi.

Likitan ya sake kallonshi yace, 
     "Inspector lafiya kuwa?”
Cikin mamaki yake masa wannan tambayar ganin daga amsa waya matashin dan sandan ya shiga damuwa.

Dan Murmushin yake yayi yace, 
    “Ba matsala Dr. ci gaba da bayaninka. Ina saurarenka”
Ya fada cikin qarfin hali bayan ya yi kakarin fadada fuskarsa da murmushi.

“Wadannan sune takardun duk wani bincike da muka gudanar a kan gawar yarinyar.” 
Ya fada bayan ya miqa masa fararen takardun hannayenshi, ya zazzaga File din sai ga wata sarqa irin wadda gayu suke sakawa a wuya ta fado.
    “Wannan kuma a hannun gawar muka samu ta damqeshi kam a hannunta na dama, da qyar muka samu nasarar bude hannun muka cire shi, amma kuma bana tunanin sarqar zai taimaka maka gurin gano wadanda suka aikata laifin” 
Likitan ya fadi haka bayan ya miqa masa sarqar hannunshi da file din da takardun da suke ciki.

Sama sama Abdul ya kalli sarqar sannan ya hada komai ya maida cikin file din kamar  yanda likitan ya dauko  da farko. Gaba daya hankalinsa yana kan Aysha don haka yayi  gaggawar  sallamar likitan tare da yi masa godiya a kan lokacin da ya bashi.  Shima likitan godiya yayi ma Abdul gami da yi masa fatan samun nasara a kan abinda yasa gaba, sannan ya yi alqawarin baiwa  Abdul din hadin kai a duk lokacin da ya neme shi.

Qarfe biyu saura kwata agogon motar tashi ya nuna, hakan shiya bashi tabbacin awa hudu da minti arba’in da biyar kenan da fitowarsa daga gida. sallama suka yi da Sajent Nalado, bayan ya ba Sajent din kudi masu yawa a kan yaje ya wanko  masa hotunan nan, ya ci abinci ya koma Office ya jira dawowarsa.

Gudu yake da motar kamar zai tashi sama, burinshi da addu’arshi ya isa gida kafin su Yasmin su isa duk da yasan hakan ba abune  mai yuwuwa ba, tun dazu Yasmin ta ba shi tabbacin suna hanyar gidan nashi, kuma daga lokacin zuwa yanzu an samu tsawon minti arba’in da biyar.

Suna shiga gidan suka watsar da jakunkuna da mayafansu a falo, kichin Yasmin ta nufa tadauko  musu kofuna ta dawo sannan ta bude frij din falon ta dau lemo, suka dararrashe suna sha suna hira, babu wata alama da suka gani a falon wanda zai tabbatar musu da wata halitta a gidan, hankali kwance suke hirar son da Yasmin take yiwa Abdul, labari take bawa Hidaya a kan irin salon soyayyar da zata gwadawa Yaya Abdul dinta idan aka daura musu aure
    “Kuma kinsan abin da ke qara kwantar mini da hankali?" 
Ta tambayata fuskarta dauke da fara’a       
 
Girgiza kai hidaya tayi alamar A'a, ta kara da cewa 
     "Sai kin fada farin watan Abdul Ahad"

Fati tayi da Idanunta ta cigaba da cewa
    “Mu a familynmu sam ba a auran mata biyu, duk iyayenmu Maza matansu dai dai ne, kuma duk ‘yan uwan juna, kakanmu ne kawai mai mata hudu. kuma tun daga kanshi ya haramtawa ko wane da Namiji da yake zuri’armu auren mata biyu. Kinga aurena da Yaya Abdul mutu ka raba, bani babu fargabar zaiyi mini  kishiya balle har hawan jini ya kamani”

Da matuqar mamaki Hidaya take taya qawarta ta murnar ita da Abdul mutu ka raba, amma a zuciyarta dariyar wauta da  wawancin qawarta takeyi, domin a zuciyarta take jin Abdul bazai ta6a zama da Yasmin a matsayin mata ita  kadai ba, domin babu wani alamun mugun son Yasmin a tattare dashi.

Agogon Bed room yana buga qarfe biyu dai dai Aysha ta bude qwayar idanunta daga barcin da ta dauki awanni biyar tana yi, bala’in yunwa take ji don haka ta fada bandaki da sauri ta yi brush, tana sanye da best fara kar da gajeren wando Three quater baqi, tunanin da tayi a kan sai yamma  Abdul zai dawo don haka ta saki jiki ta yi shigar da take so sannan tasha magani ta kwanta, dukda taga lokacin sallah yayi  amma tayi niyyar shan ruwan lipton sannan ta dawo daki don sauke farali.
Hayaniya da dariyar da Aysha  take jiyowa a falo baisa ta fasa nufar falon ko kuma ta koma daki ta canza kayan jikinta ba, ita sam ta ma manta da wane irin kaya take sanye dashi, gashin kanta  ya sauka har  qasan kafad'unta yana kwance luf luf gwanin ban sha'awa, siririyar sallama tayi sannan ta sanya kanta cikin falon.
Dif suka dauke wuta, suka k'ame k'am tamkar masu shirin daukar hoto, kallo  daya Aysha ta yi  musu ta kauda kanta ta nufi kan dining table donjin da ta yi ko sallamarta basu samu sararin amsawa ba. 

Ta hada lipton ta sanya qaramin cokali a ciki ta koma kan kujerun falon ta zauna a daya daga ciki bayan ta kunna T.V da rimot din da ta dauka a kan hannun kujerar da take zaune.
Hankalinta kwance tamkar bata san da wasu halittu a falon ba, bata sansu ba, kuma mai gidan wato Abdul bai fada mata zai yi baqi ba don haka bata yi shirin tarbarsu ba, a zuciyarta take rayawa tunda ta gansu a gidan a falo tabbas mai gidan yasan da zuwansu, zata iya yuwuwa  ma shi ya kawo su lokacin da take barci, don  haka kowa tasa ta fissheshi. 
Ta fada  a zuciyarta gami da ta6e baki ta ci gaba da shan lipton din tana kallon T.V.

Hidaya ce ta fara  farfadowa daga suman ido biyun da tayi, sannan ta sanya hannu ta jijjiga Yasmin don dawo da ita cikin hayyacinta.
“Wannan balarabiyar fa Yasmin? Ko qanwar Abdul ce don naga Familyn ku irin kyau ne”
Kallo daya Yasmin tayi mata ta gane ita ce yarinyar da kamanninta suka qi 6acewa daga ma'adanar hotunan zuciyarta.
Ita ce yarinyar da Abdul ya fara kalla da idanun So sa6anin ita da zasu yi aure tana gama makaranta. 
Ita ce yarinyar da taja  mata zama a gida har na tsawon sati uku ba tareda ta leqa koda qofar gida ba.
Ita ce yarinyar da ako wane lokaci ta samu dama zata iya hallaka har lahira saboda tsananin tsanar da tayi mata.
Amma saboda tsabar wulaqanci Abdul ya rasa karuwar da zai kai har cikin gidanshi kuma kan gadonshi sai wannan mai kyan dan macijin? Yarinyar da kallo daya ta yi mata ta ji ta tsaneta tsana mai tsanani? Ashe saboda wannan karuwar ne dazu Abdul yake ta yi mata kwana kwana don kar taje gidanshi?
    “Lallai lokacin daukar fansa ta yazo"
Ta fadi hakan a zuciyarta. Dukda wani sashi na zuciyarta na tunatar da ita karon battarsu da yarinyar a lokacin haduwarsu a plaza.
    'Amma ai sarkin yawa ya fi sarkin qarfi.” Wani sashi daga zuciyarta ke qara mata qarfin gwiwa.

Dan haka cike da tsana ta watsawa Aysha wani mugun kallo ta maida hankalinta kan Hidaya ta ce, 
     “Allah ya kyauta wannan ta  kasance daga cikin zuriyarmu. Wannan da kike ganinta ba kowa ba ce face Karuwa!! irin ‘yan iskan  qananan karuwan nan da duk inda suka ga kyakykyawan Matashi da kudi sai suyi ta bibiyarshi ko da ta hanyar asiri ne har sai sun cimma biyan buqatarsu a kanshi"
Ta fadi hakan cikin karaji da d'aga murya don Aysha ta ji abinda ta ce.

“Amma dai anyi asarar kyau, irin wannan ai zama ya kamata kiyi a gida duk kwarton daya matsu ai ya san inda zai sameki.” 
Hidaya ta watso mata wadannan maganganu don taya qawarta yaqi.

Cikin jin dadi Yasmin ta ce, 
   "Ya za’a yi ta zauna a gida Hidaya? Tun tana qarama ta saba hulda da ‘yan bariki irinta duk randa bata samu matayi ba kinga dole ta fito ta nema"

“Amma kinyi kuskure qaramar ‘yar iska, wannan karon komarki bata kamo komai ba, kin fad'a inda zaki kwashi kashinki a hannu” 
Hidaya ta fadi haka, sannan ta mike ta fara daure gyalenta a k'ugu.

Duk maganganun da suke yiwa Aysha tana jinsu, bata motsa daga inda take zaune ba kamar yanda bata fasa shan lipton dinta ba, sai data gama sannan ta maida hankalinta gaba daya kansu bayan ta dora qafa daya kan daya, murmushi ne a kan fuskarta domin har ga Allah maganganun da suke mata dariya suke bata. Saida ta gama kare musu kallo ta maida hankalinta kan Yasmin tace
   “Hajiya in tambayeki mana?"

   “Ina jinki qaramar karuwa"
 Yasmin ta amsa tana jijjiga jiki  tamkar zata rufe Aysha da duka, 

    "Menene tsakaninki da mai gidan nan? Ta tambayeta ido cikin ido da alamun nuna rashin damuwa da sunan da ta kira ta dashi.

   "Kanwarshi, Kuma mai niyyar zama amaryarshi nan da watanni hudu masu zuwa”
 Hidaya ta amsa ta cikin gadara da isa irin tasu ta gwanaye a fagen shisshigi.

Sai da Aysha ta watsa mata kallon kashedi sannan ta ce
    “Ban kasa dake ba bare har ki tsomamin wawwaran bakinki,  ki jira idan Uwardakin naki ta gaza sai  ki dora daga inda ta tsaya" 

    “Ai amsar da ta baki gaskiya ne, ko kina musu ne in qara tabbatar  miki da haka ta hanyar lakad'a miki dukan kawo wuqa?” Yasmin ta amsa a fusace sannan ta mike tsaye tana gyara d'amara da gyalenta.

Sai da Aysha tayi dan dariya jin amsar da Yasmin ta bata, da mamakin jin cewar da ta yi zata mata duka Aysha ta kalleta ta ce, 
    “Kina nufin kina da qarfin iko a kan Abdul kenan?”

“Qwarai da gaske.”
Ta amsa tun kafin Aysha ta qarasa aje numfashin maganarta.

"Da kyau! don Allah idan Abdul ya dawo gidannan ki saka shi  ya koreni a gidanshi, idan kikamin haka tabbas zan gane cewar Abdul naki ne ke kadai. Kuma soyayyar shi tafi qarfina” 
Ta fadi haka duk da bata jin son Abdul dai dai da qwayar zarra a zuciyarta.

“Lallai kam zan tabbatar miki ina da qarfin iko a kanshi, saboda isa ta ma tun kafin ya dawo gidan zan kora ki inda kika fito, bayan mun miki dukan kawo wuka ni da qawata, yanda  ko a hanya kika ga Abdul ba zaki sake marmarin kallonshi ba balle har kice kina sonshi"

“To bisimillah ga fili ga mai doki, kuma inda ba kasa ai nan ake gardamar kokawa” 
ta fada bayan ta gyara kwanciyarta a kan kushin din da take zaune.

 Jikin T.V Yasmin ta nufa da sauri ta fara qoqarin zaro wayoyin da zasu doki Aysha dashi, tana qoqarin ciro wayoyin tana jifanta da duk wata mummunar kalma da tazo bakinta Hidaya tana tayata. 
    “Banza wulaqantacciya, karuwa! da idon Allah haka zaki qare abin dakin mazaje kwararo kwararo har daga qarshe ki samu wanda ya fiki gogewa a bariki  ya sanya miki cuta mai karya garkuwar jiki ki mutu a wulakance."
 Kaf wadannan maganganu a kunnen Abdul daya bude qofar falon ya shigo cikin sauri.

Ranshi a matukar 6ace yake kallonta,      
     “Yasmin ashe baki da mutunci?” ya fada cikin mamakin maganganun da ya ji suna fita daga bakinta.
Da matukar fushi ta tare shi da cewa, “Akwai babban mara mutunci daya wuce kai Abdul? Idan ka matsu da yawa ai bai kamata ka kawo karuwa irin wannan ba, sai ka je can Yola ka samu Ardo ka yi masa bayanin a matse kake, kaga daga nan sai a sassauto da daurin auren mu zuwa nan da sati daya...”

Da matukar mamaki a fuskarsa yake kallonta, ya ce, 
     “Haka kika ce ko?”

    "Qwarai kuwa.”
Ta amsa tana girgiza kafada cikin tsantsar rashin kunya.

Ya gyada kai alamar ya fahimta, ya kara mata da cewa
     “To wannan karuwar da kike gani aurenta zanyi, kuma nafi sonta dake fitsararriya mara tarbiya, idan kuma  kin cika ‘yar iska ki qara tanka mini idan ban  farfasa miki jiki ba.”
 Ya fadi hakan bayan ya zare belt din wandonsa, sanin da ta yi tsab zai aikata abinda ya fada yasa ta dauki gyalenta da jakarta ta nufi qofa, Hidaya kuwa dama tunda taga shigowarshi ta sa6e ba tare da kowa ya lura da fitarta ba sai Aysha.
“Zaka gani wallahi, wanda ya daure maka gindi shi zan samu inyi masa bayanin duk iskancin da kake yi.”
Da gudu Abdul ya bita tuni ta fice daga falon a guje, Hidaya tana ganin fitowarta  da gudu ta rufa mata baya, ko motarta bata dauka ba sai me keke Napep suka dauka ya kaisu har gidan su Yasmin.

Yana zaune a kan kushin yana sauke numfashi cikin tsananin fushi da qunar zuciya, baqaqen maganganun dasu Yasmin suka ringa jifan Aysha dashi musamman kalmar nan ta (Karuwa) yaqi 6acewa daga zuciyarsa, saboda tsabagen kunya ya kasa had'a idanu da ita, ita kuma ko ajikinta wai an yakushi kakkaura. tunawar da ta yi ko sallar azahar bata yi ba gashi har la’asar ta kawo jiki yasa ta miqe da sauri ta nufi cikin Bed room din da take kwana. Tana bada baya ya bita da kallo yana tunanin ko jakar kayanta zata dauko ta ce dashi lallai ya maida ita inda ya dauko ta, dan haka tagumi ya yi yana tunanin kalmomin da zai rarrasheta dasu, ganin ta dauki tsawon lokaci bata fito ba ya sashi sakin a jiyar zuciya, ya nufi dakinshi ya watsa ruwa sannan yai sallar azahar da la’asar a cikin dakin, don yana tsoron fita zuwa masallaci ita kuma ta fice daga gidan.

Yana zaune a falo ya shirya cikin qana nan kaya sai baza qamshi yake yi, Aysha ta shiga falon da siririyar sallama a bakinta, ta yi matsakaiciyar kwalliya cikin doguwar riga pople da dan siririn mayafi a kanta, ita kanta tasan ta yi kyau don dama ita din mai kyau ce, kallo kawai ya bita dashi a zuciyarshi tasbihi yake ga Ubangiji daya kyautata halittar Aysha.     
    “Yarinya kamar ita ta halicci kanta. ya Allah ka azurtani da wannan kyakykyawar yarinya a matsayin matar aure (Amin)" ya yi addu’ar da iya le6anshi ta tsaya sannan ya amsa a zuciyarshi.
“Aysha don Allah ki yi haquri da duk maganganun da su Yasmin suka fada miki"
Ya fada bayan ya gama kame-kame ya rasa ta inda zai fara bata haquri.

Dan Murmushi tayi masa tace
     “Laaaaa... Babu damuwa fa"
 Ta qara maida hankalinta a kan allon T.v

      “Kina nufin ranki bai 6aci ba?” ya tambaye ta da mamaki.

“Ko kadan raina  bai 6aci ba, ni dariya ma suka bani, abinda na fahimta shine tana sonka sosai, don haka ba laifi idan ta yi kishi kan abinda take so.” Ta amsa masa tana kallonsa ido cikin ido.
“Wannan ai ba kishi bane Aysha, hauka dai ko?”

“Kowace mace da ka gani a duniya a kwai yanayin kishin da Ubangiji ya saka mata a zuciyarta, karka ga laifinta ita nata kalar kishin kenan.”

"Amma na tabbatar  ke ba za ki yi irin haka ba" 
Ya fada yana kallonta da murmushi a fuskarsa.

“Me yasa kake tunanin ba zan iya haka  ba?”

“Saboda kina da sanyin hali…”
 Ya amsa cikin salon jan tsawon hirar tasu.
Dariya tayi kawai, can kuma tace
    “Zan yi abinda ya fi haka idan ni ce, shi yasa bazan ta6a yin soyayya ba a rayuwata"

Dariya yayi yace, 
    “Ki dai yi tunani Aysha, amma daf  kike da fadawa a soyayyata,  kin ga daga lokacin sai in ga salon kishin naki.”

Shiru tayi bata tanka masa ba, a maimakon zaman  qudan da suke yi ma sai ta qara maganar  T.V don ta gaji da hirar, Abdul ya katse shirun da cewa 
    “Me za ki ci? Don na lura yanzu ki ka tashi sai kuma ki ka tarar da rikicin su Yasmin.”

“Ba na jin yunwa fa, na riga na sha Lipton tun kafin dawowarka”

 “Lipton ai ba abinci  ba ne, ko na  dafa miki Indomie da qwai?”

Batasan lokacin da murmushi ya qwace a fuskarta ba, tana kallonshi ta ce 
    “Namiji da girkin abinci?”

   “Eh mana! kuma ko qwararriyar  mace babu abina zata gwada mini a fagen iya girki da kwarewa”
Ya amsa kai tsaye da zallar gaskiyarsa.

   "Ya yi kyau hakan, kaga matarka ta  huta da shiga kicin” 
Sai da ya yi dariya sosai sannan ya ce, “Ke kenan Aysha? Don babu  yarinyar da zan aura na yi mata girki sai ke matar so a gurin Abdul Ahad"

   “Lallai kana jin dadin zolaya ta, bayan kuma ni ban saba wasa da yara maza ba”

Dariya Abdul ya qyalqyale da ita jin abinda Aysha  ta ce, sai dai yayi dariya mai isarshi sannan ya ya kalleta ya ce,     
     “Aysha don Allah shekarunki nawa?”

    “Kai nifa ba  yarinya ba ce, shekaruna goma sha bakwai da kwanaki.”
Ta amsa masa tambayar tasa cikin salon son girma da kwarzanta kai.

   “Lallai kin wuce a kiraki yarinya, amma kuma shafal kike baki da nauyi, ki dage da cin abinci mai yawa don shekarunki su tabbata a kanki.”
Murmushi tayi, sai kuma tace
    “So kake na zama qatuwa har na ringa kasa tashi?"

    "Idan muka yi aure ni ba sai na ringa daukarki ba?”

“Wa zaka aura? Da alamu kana mantawa Aysha ce a gabanka ba Yasmin ba.” 
Ta amsa Fuskarta a had'e, don sam bata son yana maganar zai aureta.

    “Ina sane da Aysha nake magana, Aysha dai ita zan aura in Allah ya yarda"

“Yunwa nake ji ka dafa mini Indomie, amma banda qwai. Zanji idan ba cika baki kake yi ba"

Dariya ya sake yi,
    “To bani minti goma, yanzu zaki ci girki mai dad'i irin wanda baki ta6a ci ba.”

    “Jagwalgwalo kenan, don shine abinda ban ta6a ci ba.”

    “Wani irin jagwalgwalo kuma? Girki mai rai da lafiya zaki ci, jirani ina zuwa” 
Yana gama fadin haka ya fada cikin kichin da sauri.

Minti goma sha biyar ya fito da flet a hannunshi an rufa daya a kan daya, a kan dining ya ajiye sannan ya koma kiching din ya fito da Juice da Cup ya aje a kan dining.
    “Komai ya kammala Ranki ya dad'e, Bisimillah!” ya fad'a yana tsaye a kusa da Aysha, ba ta ce da shi komai ba ta nufi dining din, da sauri yaja mata kujera ta zauna a kai, dan qauri qauri ne ya daki hancinta a maimakon qamshin  girkin Indomie, haka kawai ta ji batason gwasale qoqarinshi don haka ta yi Bismillah tare da kai cokalin data dibi Indomie bakina, runtse ido ta yi ta tauna da qyar ta hadiye, da sauri ta tsiyayi ruwa a kofi ta kwankwada sannan ta qara yunqurin qara ko loma biyu zuwa uku ne, ganin da tayi yana zaune a kan dining din shi bai zubo Indomie ba yasa ta kalleshi da murmushi a fuskarta ta ce,    
    “Ina naka abincin? Ko wannan dad'in duk don ni aka yi?"

Murmushi kawai ya yi sannan ya ce, “Ke dai ki cigaba da cin abin cinki, jira nake ki gama ki bani making xin da ya dace dani.”
Aysha ta ce “Menene wannan a gaban rigarka nake gani?” 
Aysha ta tambayeshi tana qara kallon gefen rigarshi da idanu, da sauri ya sanya hannu ya rufe gurin. Rufewar da yayi yasa ta lura da yatsarsa daya nad'e da plasta amma har a lokacin yana tsatstsafar da jini.
Zaro ido tayi da sauri ta ce,    
     "Subahanallah ciwo ka ji Abdul?”
Ta ture kujerar da take zaune ta koma mazaunin kusa dashi, hannunsa ta kamo sai a lokacin Aysha ta lura da rigarshi duk ta baci da jini. A hankali cikin tausayawa ta cire plastar, ganin yankan da yake jikin dan yatsan yasa ta fara hawaye tana fadin 
     “Na shiga uku ni Aysha, garin yaya hakan ya faru Abdul?”

Dan murmushi yayi ganin yanda ta damu.
     “Ki kwantar da hankalinki, kawai gurin yanka  albasa ne na yanke dan yatsa ba tare da na sani ba" 
    “Daman baka iya girkin ba?”
ta tambayeshi har a lokacin hawaye bai bar  tsiyaya a idanunta ba.

    “Gaskiya ban iya ba, kawai dai ina neman duk hanyar da zanbi na burgeki ne, ni idan kin ganni a kiching ruwan zafi kawai zan dafa"
Kura masa idanu Aysha ta yi tsawon lokaci tana kallonshi, sai a lokacin ta ji wani irin abu mai  kama da son Abdul yana tsargawa a cikin zuciyarta .
“Wannan wane irin so kake mini Abdul? Don kana neman hanyar da zaka burgeni sai ka wahalar da kanka? Don Allah ka daina”
Ya kalle ta yace, “Ban ta6a jin ina son wata yarinya a azuciyata tunda Allah ya halicceni sai a kanki Aysha, soyayyarki wata jarabta ce da Ubangiji ya saka mini a rayuwata, ni kaina bansan iyakacin son da nake miki ba, na fara sonki tun a ranar dana fara ganinki a kan babur wayyo kudina ke da ‘yan uwanki, don Allah ki so ni ko da kwatan son da nake miki ne. don Allah ki tausaya mini Aysha, wallahi ina sonki so irin na mutuwa"
A jiyar zuciya mai nauyi Aysha ta aje taci gaba da kallon qwayar idanun Abul, hannunsa mai ciwon yana riqe a hannunta. gaba dayansu sun shiga wani yanayi  da ita Aysha baqone a gurinta.
Aysha tace, 
    "Maza basu da alqawari Abdul, duk  wani naqasu da zaka gani daga gareni a dalilin Namiji na sameshi, me zai sa na sake sakankancewa har wani ya sake cutata Abdul?”
 Yace,
     “Kowa da irin halinsa Aysha, ki bani dama ko kadan ne na gwada miki irin son da nake miki, wallahi bazakiyi dana sanai ba da ikon Allah.”

“Idan na amince maka ya zaka yi da Yasmin? Bayan kuma da kunnena na ji tana fadawa qawarta a Family din ku ba’a auren mata biyu.”

    “Qarya take Aysha, inda zaki qara tabbatarwa ba soyayyar qarya nake miki ba a yanzu haka maganarki tana gaban kakana.”

“Zaka iya auran wacce bata da kowa da zata kallah a matsayin Dangi ko dan Uwa?”

Dayan hannunta Abdul ya kamo da hannunshi mai lafiya ya ce, “Zan iya cike miki gurbin komai da kowa da kika rasa a rayuwarki Aysha, ke dai kawai ki bani dama ko sau daya ne.”
Ta ce, “Anya ba dadin baki kake mini ba?”

“Gaskiya da gaskiya ke tsakaninmu Aysha.”
“Zan baka dama. amma sai lokacin daka cikamin alqawarin nemo wadanda suka hallaka Sadiya, kuma ka miqa su hannun hukuma aka yanke musu hukuncin daya dace dasu. Duk ranar  da hakan ta kasance zan miqa maka ragamar rayuwata.”

    "Ni kuma na yi alqawarin tabbatar da hakan da izinin Allah Aysha.” Sai a wannan lokacin ta lura da yanda jikinta ya dan baci da jinin hannun Abdul, hannun ta dago zuwa bakinta da tofa masa duk addu’ar da tazo bakinta.
Saida ta gama tace
    “Sannu Abdul, insha Allah yanzu jinin zai tsaya”
Tsakiyar lumsassun idanunta yake kallo cike da matsanancin so da qauna…    
      “Wash Allah na…” ya fada bayan ya runtse ido ya bata fuska.
 Tun daga tsakiyar kanta har qafafunta take jin wani abu yana mata yawo a jiki. Kwantar da idanunta qasa qasa ta sake yi ta qara matsawa har gwiwoyinsu suna gogar juna, 
     “Wayyo sorry Abdul… akwai zafi koh?”
Fuskarshi a kwabe kamar karamin yaro yace 
     “Akwai zafi sosai Aysha, ji nake kamar hannun zai cire”
Ya fada muryarsa qasa qasa kamar zayyi kuka. A hankali ta ci gaba da hura yatsar tana rarrashinshi cikin tausayi, sannu kuwa ta furta masa har batasan iyakarshi ba.

A haka suka fado cikin falon ba tare da sunyi sallama ba, sallallami kawai suka hada baki suna jerawa ganin irin zaman da su Abdul din suka yi shi da Aysha, ganinsu baisa ta saki hannunshi mai ciwon ba shima bayyi yunqurin qwace hannun ba.
“Sannu da zuwa Baffa.”
Abdul ya fada muryarsa can qasa qasa, idanunsa kadai zaka kalla kasan yana cikin  wani irin yanayi mai faduwa a baki.
Cikin mamaki Baffa ya ce, 
    “Me zan gani haka Abdul Ahad? Ashe duk maganganun da Yasmin ta sanar damu gaskiya ne sai ma abinda bata fada ba?”
Ya fada cikin masifa yana zare idanu kamar zai kaiwa Abdul duka.
Mommy kam tana tsaye a inda take ta kasa tankawa sai tafa hannaye take cikin mamaki.
Baffa ya kara da cewa
      "Duk ilimin addinin da kake dashi ya zama na banza kenan Abdul? A kan wannan karuwar har ka iya dukan matar da mahaifanka suka zabar maka?”

Abdul dai bai ce komai ba illa kallon hannayen Aysha da suke riqe da hannunshi mai ciwo yake hi.

“Ke sakar masa hannu ki hado duk kayanki ki kama  gabanki tun kafin na ci mutuncinki, karuwar banza karuwar wofi, kinyi asara wallahi, da quruciyarki kin lalata rayuwarki a banza”

Sai a wannan lokacin ya dago kai ya ce, 
     "Baffa duk zagin da zaka yi ya tsaya a kaina karka taba Aysha, don ba ita ta doki Yasmin ba ni ne.”

Baki da hanci bude da mamaki yake kallonsa
      “Ni kake fadawa haka Abdul? Ashe ban isa na yi hukunci a kan al’amarinka ba?” 

“Sanin ka isa dani yasa  nace ka tsaya a kaina domin ni ne naka”

“Ke tashi ki fice daga gidan nan tun kafin nasa a fitar dake"
A wannan lokacin Baffan Abdul ya fara kai Aysha bango don haka ta kalleshi kai tsaye ta ce, 
     “Babu inda zanje tunda ba zamanka nake yi ba.”

    “Kinsan da wanda kike magana kuwa? Idan ke ‘yar bariki ce zan nuna miki ke ‘yar koyo ce, wallahi zan lakada miki duka idan kika nemi yiwa Mijina rashin kunya.”
Mommy ke wannan furucin bayan ta cire gyalenta.

   “Ashe dai a barikin ma ke uwata ce, don haka kai tsoho ka fara maganin ta gidanka kafin ka yi maganin ta waje"
Aysha ta fadi haka tana watsa wa Baffa da Mummy harara.

   “Baffa wannan wane irin rashin adalci ne? a matsayina na Yaya kuma wanda zai auri Yasmin ai ina da ikon da zaku tambayeni gaskiyar abinda ya faru. haka kawai daga yarinya ta fada muku qarya da gaskiya kunhau kun zauna kuna neman ku ciwa wadda bataji ba bata gani ba mutunchi.”
Ya fadi yana maida numfarfashin dake nuna ranshi yakai qololuwa gurin 6aci.

   “Kana jin irin muggan maganganun da take fada mana amma zaka rufemu da fada kamar wasu ‘ya’yanka?”
Mummy ta fada tana matso qwallah daga idanunta.

    “To wa yaja Mummy? Duk wanda bai ji kunyar hawa jaki ba ai jaki bazai ji kunyar yadashi ba.”

   "Ba laifinka ba ne Abdul Ahad, laifin Ardo ne d yake daure maka gindi kana aikata abinda kaga dama, don haka duk iskancin da kakeyi zan sanar dashi, idan yaso shi sai ya dauki  matakin daya dace tunda mu bamu isa ba.  ke kuma ( ya fada yana nuna Aysha da dan yatsa manuniya alamun jan kunne da kashaidi) zaki san ni kika fadawa maganar banza, zan nuna miki iyalina sunfi qarfin a wulaqantasu, duk abinda ya sameki kar ki zargi kowa ki zargi kanki.” 
Baffa yana gama fadin haka ya ja hannun Mummy suka fice daga falon.

    “Ina matuqar jin tsoro Aysha” Abdul ya fadi yana kallon Aysha idanunsa na nuna raunin zuciya da tsoro qarara. Baysn fitarsu Baffa.
    “Tsoron me Abdul?”
 Aysha ta tambayeshi bayan ta maida hankalinta gaba daya a kanshi.

    “Baffana mutum ne mai matuqar son iyalinshi, ba kaina nake tsoro ba ke nake jin tsoron kada su cutar mini dake idan babu ni a kusa. kinga yanayin aikina ba na zama bane, ba ko wane lokaci bane zan kasance tare dake.”
    “Kar ka damu kanka Abdul. ni kam banajin tsoron komai, bai isa yasa a cutar dani ba sai abinda Allah ya qaddara zai faru dani, na shiga hadarin da yafi wannan kuma na tsallake da taimakon Ubangiji.

Yace
   "Dukda haka ina jin tsoro Aysha, dole in nemi duniyar da zan 6oye ki, duniyar da babu wanda ya isa ya 6ata miki rai, duniyar da ako wane lokaci zaki kasance cikin farin ciki da annashuwa.”
Kallonshi tayi tace, 
   “To sai ka barni na koma cikin ‘yan uwana, don a can din ko wane lokaci ina cikin fara’a da walwala.”

“Ki daina wannan maganar Aysha, gurin Ardo zan kaiki. a can ne in da babu wanda yai bata miki rai…”
    “Ina kenan? Wanene Ardo?”
Aysha ta katse shi da wannan tambayar tun kafin ya aje numfashin maganarshi.
    “Can garin mu Yola, Ardo shi ne kakana mahaifin mahaifina. Kuma mahaifin Yasmin.”
    "Bazai taba yuwuwa ba Abdul, taya za’a yi kace na bika cikin danginka bayan tun a yanzu na lura basa sona, bazan taba barin garina da ‘yan uwana in yi wata tafiyar da bansan iyakarta ba, haka kawai? Ni dai gaskiya ka qyaleni, ka fice kawai daga cikin rayuwata ko ma samu salama gaba dayanmu.” 
Bai sake tanka mata ba illah ficewa da ya yi daga cikin falon, cikin motarshi yaje ya dauko wayarshi da tun bayan dawowarshi lokacin su Aysha suna tsaka da rikici ita dasu Yasmin ya barta a motar. Bai bi ta kan 45 miscalls din da ya gani a fuskar wayar ba ya lalubo lambar Ardo ya danna kira. lokacin qarfe takwas da rabi na dare. Miqewa Aysha ta yi tana hararar Abdul din ta nufi cikin daki. yasa hannunshi ya janyota ya zaunar da ita a gefenshi. A speaker ya danna wayar yanda Aysha zata iya jin duk abinda ake fada daga can dayan bangaren. taji tattausar murya mai cike da kamala da dattijantaka ta watso sallama, Abdul ya ce, 
     “Barka da dare Ardo!"
 bayan ya amsa sallamar cikin tsantsar ladabi da kwantar da kai.
“Barka dai Modibbo, ina fatan dai lafiya?” 
“Akwai matsala babba Ardo.”  Abdul ya fada muryarshi da tsananin damuwa.

    “Muryarka ta tabbatar  da akwai matsala, me yake faruwa da har ya dimauta Modibbo?” 
Cikin nutsuwa Abdul ya gama korawa tsohon bayanin duk abinda ya faru tun daga zuwan su Yasmin da zuwan mahaifanta gidan da shawarar da ya yanke na mai da Aysha can garinsu ita kuma taqi amincewa.
Ajiyar zuciya mai nauyi Ardo ya sauke kafin yace
     “Ina ita Aishatu?"
   “Gata nan tana jinka Ardo.” Abdul ya matso da wayar saitin bakin Aysha tana jin duk abinda Ardon yake cewa,    
    "Assalamu Alaiki Aisha.” 
Ardo ya furta da muryarshi mai cike da kwarjini. ita kanta Aysha jikinta rawa yake gurin amsar sallamar tsohon, a kwai wata baiwa da Ubangiji yayi wa Ardo, wanda duk taurin zuciyar mutum dole ya shiga nutsuwarshi idan ya saurari maganar Ardo.
 Hakan ce ta kasan ce ga Aysha.
    “Aysha kiyi haquri da Modibbo, yana tsananin sonki shi yasa yake neman duk hanyar da zaibi ya tserar dake daga masu nufin cutar dake, ki bashi dama gobe ya kawo ki Yola, mu masu tsayuwa ne a kan al’amarinki bamu da nufin cutar dake, ki amince da duk buqatar da Modibbi zai zo miki da ita matuqar bai sa6ama addini ba, don Allah..”
Gaba daya tsohon ya gama kashe mata jiki, sam ba zata iya musa masa umarni mai hade da roqon alfarmar da ya yi mata ba. duk da Aysha bata ta6a haduwa dashi ba, bata san lokacin da bakinta ya yi saurin fadin
    “Shikenan! zan biyo shi mu taho zuwa nan din, in Allah ya yarda"

    "Yauwa diyar albarka, Ubangiji Allah ya yi miki albarka”
 Yayi mata addu’a da muryarsa dake  tabbatar da yayi farin ciki da saurin bin umarninshi da ta yi ba tare da musu ko gardama ba.
“Amin summa Amin" suka amsa tare da Abdul, sulalewa Aysha ta yi zuwa cikin daki don ta je ta bada faralin sallolin da suke kanta ta Magariba da Isha’i. wani sanyi da dadi ne ke kwarara a zuciyar Aysha domin yau ne karo na farko da wani DA NAMIJI ya sanya mata albarka.
WARWARA
Zaman minti biyar suka yi a babban falon da Ardo yake ganawa da baqi na qofar gida. babu wanda yaga shigowar su cikin falon a mutanen gidan, kuma Ardon bai nemi su shiga cikin gidan ba, sai umarni da yayi wa Abdul ya bude fridge din falon ya dauko musu ruwan sha da kofuna. 
Qarfe goma sha biyu da rabi na rana a garin Yola ta yi wa su Abdul da Aysha, kasancewar jirgi suka hau kuma da suka isa shatar mota ya daukar musu har zuwa tafkeken Family House dinsu. Bayan musayar gaisuwa da suka yi tsakanin Ardo da Aysha sai sunkuyar da kai da ta yi cikin matsananciyar kunya, Abdul kam ko ba  a fada ba an san farin ciki ne fal a cikinshi, yana zaune a dan nesa da inda Aysha take ya kalli Arxo ya kalleta.

    “Anya kuwa ita ce Aishar dana gani a hoto Modibbo?” 
Ya tambaya yana kallon Abdul cikin yanayi na tsokana.
     “Qwarai itace Ardo, me kaga ta yi?”
    “Gani na yi tafi wacce na gani a hoto kyau nesa ba kusa ba, anya  bazanyi maka juyin mulki ba? don tafi dacewa dani ba kai ba”

    “Haba dai Ardo, me zata yi da tsoho bayan ga sabon jini? ai tsoho sai su Adda da suka ga jiya suka ga yau!”

“Aisha wai ba zaki auri tsoho ba?” 
Ardo ya tambayi Aysha yana dariya cikin nishadi, murmushi kawai Aysha ta yi gami da sake sunkuyar da kai qasa cikin kunya mai tsanini, kwarjini da girman farin dattijon su suka hanata sakewa, ji take kamar qasa ta tsage ta shige don kunya.

Sallamar da a ka doka a qofar falon ita tasa Aysha dago kanta da sauri tana kallon hanyar shigowa, da Ardo da Abdul suka mai hankali gurin amsa sallamar gamida bada umarnin shigowa.
Aunty Hassana da Aunty Hussaina ne tare da mahaifinsu mijin Ammi Zahra’u, wacce ta zame wa Aysha Uwa da Uba da dangi gaba daya.
 Duk da tun lokacin sasuwar Ammi Aysha taga Dattijon tana da shekaru goma sha biyu ne a duniya hakan bai hana yanzu da ta ganshi ta shaida fuskar sa ba.
“Oyoyo Aunty Hassana.” 
Aysha ta fada cikin murna tare da ta shi da sassarfa ta isa gareta ta rungumeta sannan ta koma kan Aunty Hussaina ta rungumeta tana dariya don tsananin farin cikin ganinsu. Har qasa Aysha ta durqusa ta gaida Abbansu Aunty Hassana, ya amsa mata cikin sakin fuska da walwala.
“Diyar Zahra’u ta girma sosai, me kuke bata Hassana?”
Dattijon ya tambayi Aunty Hassana fuskarshi qunshe da murmushi yana kallon Aysha, kunya tasa Aysha ta boye fuskarta a jikin Aunty Hussaina tana murmushi. Da fara’a a fuskokinsu tamkar sun ta6a ganin juna suka gaisa tsakaninsu, sannan Dattijon mai farin gashi duk jikinsa ya rungume Ardo suka sake yin gaisuwa irinta larabawa, har qasa su Aunty Hassana suka tsugunna suka gaida Ardo shima Abdul ya tsugunna cikin ladabi ya gaida Abbansu Aunty Hussaina, da fara’a ya amsa masa sannan suka yi gaisuwa a tsakanin su da Aunty Hassana. Mamaki ne fal a zuciyar Abdul ganin wadannan kyawawan larabawan ‘yan biyu kuma kyawawan ‘yan mata masu kama da Aysha. idan bai manta ba Aysha ta sanar dashi zai iya auran wadda batada da dangi? amma ga wadannan ‘yan biyu abinda ya raba kamanninsu da Aysha kan ne su farare ne tas yayinda ita kuma bata kaisu haske ba. A yanda Abdul ya fahimta shine a kwai sanayya ta ‘yan uwantaka tsakanin Aysha da ‘yan matan. da shaquwa mai tsanani tsakaninsu.
Abbansu Hussaina ya ce,
      “Hussaina sai ku sallami qanwar taku koh?” 
ya fadi hakan yana kallonsu daya bayan daya. robar ruwan swan wanda Aysha bata lura dashi ba a hannun Aunty Hassana ta miqo mata, ruwa ne fari tas a cikin sa amma bai kai rabin robar ba.
Hussaina ta ce, 
     “Shanye ruwan cikin robar nan yanzu Aysha"
Ba tare da wani tunani ba ko kokwanto a zuciyarta ta bude robar ruwan ta kai bakinta bata ajiye ba sai da ta shanye ruwan ciki gaba daya! Aunty Hassana ce ta amshi robar ruwan a hannun Aysha ta a jiye a gefe, ganin duk sun maida hankalinsu a kanta yasa mamaki da shakku suka fara qoqarin kawo farmaki a zuciyarta, bata sami damar yin tunani ba saboda wani barci mai qarfi da yayi awon gaba da ita ta sulale ta kwanta a jikin Aunty Hussaina da take zaune kusa da ita.
Aunty Hussaina ce ta cire dan qaramin hijabin dake jikin Aysha gashin kanta mai laushi da santsi ya bayyana, mahaifin nasu ne ya matsa daf da inda take kwance ya tofa mata addu’a a tsakiyar kanta sannan suka dan ninka suka rufe mata gashin kanta, suka maida hankalinsu gaba daya kan mahaifinsu.
Atishawa Aysha ta saki mai qarfi har guda uku, amma duk da haka bata farka daga barcin da ya yi awon gaba da ita ba.

“Alhamdulillah.” 
Kalmar da mahaifinsu Hassana da Hussaina ya furta kenan sannan ya cigaba da janyo addu’oin bude majlisi cikin harshen larabci don samun albarkar Allah da manzonsa, sai da ya dauki tsawon minti goma yana jero addu’oin daga qarshe ya rufe addu’ar tashi da kalmar Assalamu  alaikum. 
Sai da ya jira suka amsa sallmar tashi sannan ya fara da cewa,
     “Da farko dai sunana ABDUL YASSAR, wadannan da kuma ‘ya’yana ne ‘yan biyu da Ubangiji cikin baiwarsa ya azurtani dasu Hassana da Hussaina kamar  yandna kuka ji Aisha ta kira sunansu, mu mun kasance daga cikin jinsin Aljanu amma musulmai masu bin Alqur’ani da sunnar Annabi (S.A.W)
Mu mazauna qasar Sa’udiyya tun kaka da kakanni, a taqaice dai a daren da za’a haifi wannan yarinya Aysha muka samu sa6ani tsakanina da mai dakina Zahra’u mahaifiyar su Hassana da Hussaina,cikin fushi ta bar qasar Sa’udiyya a wannan rana, kasancewar mu tafiyar mu ta aljanu ba daya ne da taku ta Bil’adama ba. Sai ta dira a kasar Nigeria. Tana ta yawo sai Allah ya nufeta da giftawa ta gidansu Aysha. lokacin ita mahaifiyar Aysha tana tsaka da naquda tana neman taimako a gurin Ubangiji har ta fara fitar da rai da rayuwar duniya ta ji ana gyara mata tsugunno domin jaririyar jikinta ta samu damar fitowa duniya cikin sauqi. A hannun matata Zahra’u aka haifi Aysha bayan rasuwar ita mahaifiyar ita Aishar, sai riqon Aishar ya ci gaba da kasancewa a hannun mai dakina Zahra’u, mahaifin Aysha yana daga cikin maza marasa adalci ga iyalansu shi yasa sam Zahra’u bata qaunarshi. Aysha ta taso da halaye irin namu na aljanu. kadan daga cikinsu sune tana da kaifin qwaqwalwa duk da qarancin shekarunta, Tana da dauriya da Juriya da rashin tsoro, ba kamar bil’adama ba, tana da zafin nama da yin wasu abubuwa da sam bil’adama bazai iya ba. shekarun Aysha sha biyu a duniya Allah ya dauki ran mai dakina kuma uwar goyon Aysha. kafin rasuwar ta ne ta saka wasu hadimanta a jikin Aysha, shi yasa duk mai nufin cuta ga Aisha baya samun nasarar isar hannunshi jikinta. Idan ranta ya baci takan kwanta wani haske ya zagayeta wannan daga cikin aikin hadiman Zahra’u ne,  tanada qarfin da bil’adama bashi dashi. A idanun namun daji sukan ganta ta zama naman dawa shi yasa har ta yi rayuwa shekara guda a dajin babu dabbar data  ta6a yunqurin cutar  da ita. Wadannan duk aikin  hadiman Zahra’u ne, a ranar da Zahra’u ta koma ga Ubangiji ne na tofa wata addu’a a kan Aysha ta yi barci bata farka ta ganta a ko ina ba sai gidan mahaifinta, wannan addu’a da nayi mata shine sanadin da sam bata iya barci da kanta idan har ba irin addu’ar aka sake yi mata ba, rashin samun hakan da kuma son ta yi barci yasa har wani namiji ya koya mata shan kayan maye, shi kanshi yaron bai samu nasarar hakan ba sai a dalilin abu daya, A lokacin da Zahra’u ta rasu mun dauki gawarta zuwa Sa’udiyya ni da su Hassana da sauran hadimanmu ciki har  da wadanda suke jikin Aysha, wannan dalilin ne yasa ya samu nasara a kan Aysha na koya mata shan kayan  maye.

Dawowar hadiman Zahra’u jikin Aysha suka iske wannan baqon al’amari sunyi matuqar baqin ciki da ganin haka, duk yanda suka so hana ta shan kayan mayen al’amarin yaqi yiwuwa da yake komai sai Allah yaso da taimakon addu’a suke dakusar da qarfin kowace qwaya da tasha bata wuce awanni biyar tana barci, a yanzu dai mun fitar da  hadiman mu daga jikin Aysha, kuma daga yau in Allah ya yarda ba zata sake shan wani abu don samun barci ba, zata ringa barci lafiya kamar kowane bil’adama. Duk wani taurin zuciya da taurin kai mun fitar mata dasu, jarumtar da hadiman suke bata da yanzu duk mun kaudasu. Ba komai ne yasa muka yi hakan ba sai don mun yi istahara munga kune mutanen da zasu iya tsayuwa a kan al’amarin Aysha, amma duk da haka zamu ringa bibiyar al’amuranta lokaci zuwa lokaci, kuma duk sanda take cikin mawuyacin hali zamu taimaka mata.”

Bayan Aunty Hassana ta lura ya gama bayaninsa sai ta fara bai wa su Ardo tarihin rayuwar Aysha kamar yanda ta fada a baya, sannan ta qara da tabbatar da duk wani abu daya kusance ta suna sanar da  ita ta hanyar saqo a wayar hannunta da lamba 777, ko bayani a kan rasuwar Sadiya saboda wayoyinta suna ajiye a gurin Abdul ne shi yasa basu tura mata ba. sannan ta ce, 
    “Da fatan zaku kasance masu tsayuwa a kan al’amarinta kamar yanda Abbanmu ya fada a baya.”

Aunty Hussaina ta sauke numfashi ta ce,   
    "Muna  tsananin son godiyarmu bazamu bari wani abu ya cutar da ita ba.”

Ardo ne ya fara magana da cewa,    
    "Alhamdulillahi rabbil Alamin, dukkan godiya da yabo sun tabbata ga Allah S.W.T mai hikimar fitar da matacce daga cikin rayayye, tsira da Aminci su qara tabbata ga Annabi Muhammad S.A.W da Alayensa da Sahabbansa. Lallai al’amarin yarinyar nan Aysha yana tattare da abubuwa na ban al’ajabi da mamaki game da bil'ada. Amma a gurin Ubangiji wannan ba komai ba ne daga cikin qudura da iradarsa. Yana aikata abinda ya so a lokacin da ya so kuma ga wanda ya so. 

A lokacin da Modibbo ya zo min da batu a kan Aysha tare da nuna min hotonta na yi mamaki qwarai, ba don komai ba kuwa sai yadda na ga zallar son Aisha a idanun Modibbo wanda ban ta6a ji ko ganin yana son wata yarinya kamar ta ba. tun a lokacin na fara tunanin akwai wata qulalliyar dangantaka da Ubangiji yake son qullawa a tsakaninmu da wannan yarinya Aisha. 
Bayan Modibbo ya kora min duk wani bayani dangane da abinda ya sani na al’ajabi daga rayuwar Aisha, kamar misali yadda ta riqe hannun Yasmin ta karya ta, da yadda ta kwanta haske ya zagaye ta duk jama’a sun kasa isa gare ta, sai ‘yan’uwanta da suke tare da ita. Tun daga lokacin na san akwai wani boyayyen al’amari a tattare da ita. Ko da na yi istihara har na tsawon kwanaki bakwai a kanta babu abinda Ubangiji ya fahimtar da ni sai akwai wani dunqulallen sirri a kan Aisha. Kuma babu wanda ya isa ya samu nasarar cutar da ita sai abinda Allah ya hukunta a kan ta. 
A rana ta takwas da yin istihara ta ina zaune a nan falon sai Allah cikin ikonsa ya sa su Hassana suka ziyarce ni. Su suka sanar da ni akwai abinda zai shiga tsakanin Modibbo da Aisha, amma in yi haquri da duk abinda zan ji daga Modibbo, kuma shi ma in kwantar masa da hankali. Idan lokaci ya yi za su zo da mahaifisu don warware mana wace ce Aisha da duk wani 6oyayyen sirri da yake tattare da ita. 
Tabbas kun cika alqawari, domin a yanzu babu wani abu da ba mu fahimta ba a dangane da rayuwar Aisha. Kuma in Allah ya yarda ba za mu ta6a ba ku kunya a kan amanar Aisha  da kuka danqa a hannunmu ba. za ta zamo jika a gare ni. kuma sirika ga iyayen wannan zuri'a. idan Allah yasa ta amince zan hada aurenta da Modibbo, domin yana mata so irin wanda ban taba ganin wani namiji yana yi wa mace irinsa ba. A game da ‘yan’uwanta kuma da suke zaune gida daya a can Kaduna! Na dauki alqawarin insha Allahu matuqar ina raye zuwa sati mai zuwa za mu tafi gidan tare da Aisha. Zan yi musu nasiha mai ratsa zuciya don warware qullin tsanar DA NAMIJI  da yake zuciyar kowaccensu. Sannan zan danqa kowace yarinya a hannun iyayenta da danginta.

Ku kuma Allah ya saka muku da alkhairi, Ubaniji Allah ya jiqan mariqiyar Aisha Zahra’u. allah ya saka mata da alkhairi a kan rainon Aisha da ta yi.”

“Amin summa amin.”
 Suka amsa gaba daya.

“Abdul’Ahad ina fata yanzu kanka ya daina shirin bugawa dangane da al’amarin Aisha?”
 Aunty Hassana ta tambaye shi tana murmushi. 

Sosa qeya yayi cikin matuqar kunya, ya sunkuyar da kanshi yana satar kallon fuskar Aisha tana sharar barci.
     “Yanzu na fahimci komai, kuma in Allah ya yarda zan riqe Aisha da amana muddin raina, ba zata ta6a yin kukan maraici ba insha Allahu.”

    “Allah ya sa haka Abdul, Ubangiji Allah ya taya ku riqo” 
Aunty Hussaina ce ta fadi hakan da murmushi a fuskarta.

“Amin summa amin.” 
Aka amsa gaba daya. 

“Akwai dukiya mai dan dama da Aisha ta gada daga gurin mahaifinta, su Hassana za su tattara duk dukiyar su tura a cikin asusun ajiyar ka Abdul, idan an maida kowace yarinya gurin danginta za su tattara duk dukiyar da yake gidan da su Aisha suka yi rayuwa ita da ‘yan’uwanta wanda Alhaji Buba ya tara ba ta hanyar halali ba, su raba a gidajen marayu. Sannan za mu sanya hadimamnu su shafe gidan daga doron qasa. Domin irin wadannan gidajen hadari ne ga rayuwar al’umma.” 
Karin bayani kenan daga bakin Abdul Yassar, mahaifi ga su Hassana. 

    “Qwarai kuwa, hakan ya yi daidai.”
 Inji Ardo ya amsa cikin gamsuwa da bayanan Abdulyassar. 

    "Ni ma akwai wasu kudade masu yawa da na gani a cikin motar Aisha a daren da Allah ya qaddara haduwarmu a gidan abinci. sannan akwai wayoyinta da tun ranar da ta koma gidan ban qara bi ta kansu ba, kuma ban bata wayoyin ba.” 
In ji Abdul, bayan ya fahimci za a hada lissafin dukiyarta guri daya. 

     “Ai tun a daren jiya na sanya an dauko min kudaden da wayoyin nata. Idan mun turo da dukiyar gadonta cikin asusunka sai ka siya mata wata wayar, da sabon layin waya”
 In ji Aunty Hassana. Miqa Aisha ta fara yi cikin nutsuwa,  sannan salati ya biyo baya. Cikin sanyin murya irin ta wanda ya dauki tsawon lokaci yana barci. 
Daya bayan daya take kallon su bayan idanunta sun gama wartsakewa. Tashi ta yi daga kwanciyar da ta yi sannan ta sanya  hijabinta tana kallon su Aunty HAssana da idanun neman qarin bayani.

    “Sannu Aysha, ya kike jin jikinki a yanzu?” Aunty Hussaina ce ta jefa mata wannan tambayar. 
Sai da ta nutsu ta qara fahimtar sauyin da ta samu a jikinta, sannan ta amsa mata murya a sanyaye.
 “Ina jin jikina kamar ba nawa ba. kamar an sauke min wani nannauyan dutse a jikina"
   “Kar ki damu, da sannu za ki wartsake ki  koma kamar da.”
 Ta fada mata cikin salon rarrashi.

    “Aisha daga yau kin dawo cikin familynsu Abdul da zama, idan Allah ya kai mu zuwa sati mai zuwa za ku tafi Kaduna da Ardo don  a maida su Nafisa gaban iyayensu, gidan nan kuma da kuke ciki za mu kulle shi. Daga yau idan muna buqatar ganin ki nan za mu zo kai tsaye.” Aunty Hassana ce ta fadi  haka tana kallon Aisha don ganin yanajin fuskarta.

Sam bata ji wata damuwa ba a ranta, don haka ta amsa mata kai tsaye ba tare da musu ko jayayya ba. 

    "Kanwata mun yi miki miji fa…”  
Kunya matsananciya ta rufe Aisha jin abinda Aunty Hussaina ta fada mata a kunnenta, da saurinta ta boye fuska a jikin Aunty Hassana tana dan murmushin jin kunya ganin duk su Ardo sun zubo mata idanu suna dariya. 

    “Qwarai  haka ne Aisha, tabbas mun zava miki Abdul’Ahad a matsayin mijin da za ki aura, amma Ardo ba zai aurar da ke gare shi ba har sai ya cika alqawarin da ya yi miki na nemo wadanda suka kashe Sadiya, ya miqa su gaban hukuma an yi musu hukunci daidai da abinda suka aikata.”
 Aunty Hassana ta fadi haka da alamun babu wasa a maganarta. 

Qasa-qasa Aisha ta saci kallon fuskar Abdul, caraf suka hada idanu. Ashe tuni ita yake kallo. Da sauri ta sadda kai qasa tana jin wani tsantsar so da qaunar Abdul yana kwarara a cikin zuciyarta. 
***

Yana kwance a kan gadon da take kwana a lokacin zamanta a gidanshi, zuciyarshi cike da kewa da shauqin son Aisha, tun bayan dawowarshi daga Yola dazu da yamma. Wayarshi ya janyo ya danna kiran lambar  sabuwar wayar da layin da ya sai wa Aishan, kafin ya baro ta a can. 
Tana falo tana hira da Aunty Aisha auta daga cikin ‘ya’yan Arxo, shekarunta arba’in cif duniya, shekarunta ashirin da biyu da aure, amma har lokacin Allah bai ba ta haihuwa ba. mijinta yana tsananin son ta kuma dan uwa ne a gare ta don haka suka dangana  suka bar wa Allah komai, sai addu’a da suke yi ba dare ba rana. Idan  ka kalle ta ba za ka yi tsammanin ta wuce shekaru talatin a duniya ba. wayayyiya sosai, kuma mace ce mai tsananin son gaskiya da tsayuwa a kan gaskiyar. Shi ya sa Arzo yake bala’in son ta a duk cikin ‘ya’yanshi. Suna matuqar shiri da Abdul, domin shakaru bakwai ta ba shi. Aunty yake ce mata sabanin sauran qannen mahaifinshi mata da yake  kiransu da Yakumbo. Ita aka yanke shawarar danqa amanar Aisha a hannunta. 
Ta yi murna sosai lokacin da Ardo ya danqa musu ita da mijinta. Ta iya zama da jama’a shi ya sa a cikin awowin da ba su wuce uku ba suka shaqu sosai da Aisha. Mummy take kiranta da shi kai tsaye,  don sunan mahaifiyarta gare ta, yayin da ta fara kiran mijinta da Daddy.

Ringin din wayarta shi ya katse mata labarin rayuwarta da take ba ta, sai da ta yi murmushi sannan ta nuno mata fuskar wayar saitin fuskarta don ganin mai kiran nata. Abdul’Ahad ne

    “Anya kuwa Abdul yau za ka bar diya ta ta samu barci?” Abinda ta fara fadi kenan bayan ya amsa sallamar da ta yi masa. Sai da ya yi dariya daga can bangaren sannan ya sake rungume filon da take kwanciya akai ya lumshe ido yace 
   “Aunty ba laifina ba ne, laifin diyarki ne. Tana gani ina ta kiran  wayarta fiye da sau dari amma ta qi dauka, ni kuma idan ba muryarta na ji ba sam ba zan iya barci ba”
Dariya ta qyalqyale da shi, ta ce 
    “Abdul ni fa yanzu na zama surukarka, don haka dole girma da kunya ya ringa shiga tsakaninmu.”

    “Haka ne kuma fa Aunty, to dan taimaka ki ba ni diyarki a waya in yi mata sai da safe.”

Murmushi ta yi daga bisani kuma ta katse wayar tana shafa gashin kan  Aisha da ke kwance a jikinta.
   "Babyna Abdul yana tsananin son ki sosai, a yadda na tausaya miki a tarihinki da kika ba ni kin ga yanzu A DALILIN DA NAMIJIN kin samu waraka daga duk wani qunci da DA NAMIJI ya dasa miki a zuciya. Ina tabbatar miki Abdul sai ya zame miki bawa a kan soyayyarki. Kin ga NAMIJI  ya yi miki rauni, sannan Da NAMIJI ya warkar da ke. Don ba duka suka taru suka zama daya ba.”

   “Haka ne kam Mummyna. Ni ma a yanzu na yarda da batunki. Tabbas a maza akwai gurbatattu kuma akwai na kirki. A DALILIN DA NAMIJI na ga duhu da haske a cikin rayuwata…
QARSHEN KASHI NA BIYU

